KAWHHRAN HNENAH RALRIN PEKNAK - Hre Mang\nKAWHHRAN HNENAH RALRIN PEKNAK\n14. MIT HMUHTHEIH KAWHHRAN PAWL HNEN AH RALRIN PEKNAK\n' Hna a neimi hmuahhmuah cun Thlarau in kawhhran pawl hnen ih bthu a simmi hi thei haiseh ' ( Thup.3:22 ).\nKa casiartu pawl hi mit hmuahtheihmi Khrih ih kawhhran pakhatkhat ah an telve, member an si ve ih an hrang thatnak thu ka sim a si tin ka ruat. Baptists ah maw na um, Presbyterian ah maw na um ti ka lo sut mi a si lo. Pathian a um lo ti zumtu le sakhua nei lo tiih lo kawh cu na duh lo ding ka tinak sawn a si. Mit ih hmuhtheihmi mipi khawm nak ah na khawm theu ih, cui na khawmnak cu kawhhran fate maw ziang kawhhran a si ti ka lo theihpi lo, asinan ziang kawhhran khal va si seh la khristian a ti aw pawl lak ah na tel a si ti ka zum.\nZiang kawhhran member na si khal len thuthiang in ziang a sim ti na hmai ah ka runtarlang ding. Nangmah thawi a pehtlai aw mi thuthiang in a simmi hi thaten na zoh ding ka lo duhsak. Hi thu hmairuai ih ka hman mi bungcang hi nangmai zirawknak dingah le khristian ti aw pawl hmuahhmuah ih zir awknak ding hrangah nganmi a si.' Hna a nei tu hmuahhmuah cun Thlarau in kawhhran pawl hnen ih a simmi hi thei hai seh '.\nHimi caang hi thupuan bungthum sungah vawi sarih a nawlh. Kan Lal Jesu in Asia ram ih a kawhhran pawl hnen ah John hmang in ca pa sarih a kuat. A cakuat pawl a zaten hitin a sim,' Hna a neimi hmuahhmuah cun Thlarau in kawhhran pawl hnen ih a simmi hi thei hai seh'.\nLalpa Pathian cu ziangkim a tuahnak ah a famkim . A remcan ih zir in zianghman tuahmi a nei lo. Thuthiang pawl khal hi a mai tumtahnak tel loin a remcaan ih zir in a ngan men pakhat hman a um lo. Ziangkim a tuahnak ah mawinak, tumtahnak, le khawkhannak pawl ciangzet in na hmu ding. Leilungpi(Planet) pawl a sersiam tikah pakhat cio in an mah tumtaknak cio in an fehnak lamzin an nei cio. Ziangkim a zam theimi hmuahhmuah hrangah thla cu remten tuahsak an si. Bible bungcang hmuahhmuah khal hi an mah le hmun cio ah Pathian in sannei dingin a tuah vek in san an nei ih remzet in an um cio. Ziang thu khal a nawn sal mi bungcang pawl hin san an nei thluh. Na mithmuh ih ka tarlang mi cang hi vawi sarih tiang nawn sal a si nak khal hin san a nei ih Pathian tumtahnak cu an tarlang. An umnak hmun le an san khal an rem aw ih, cucun na hrangah ziang a sim duh ti zoh tlang kan tum ding.\nHimi bungcang hi kawhhran pasarih pwl hnen ih cakuatnak ah zumtu pawl thangharhter tu a si tin kei cun ka ruat. Zumtu pawl kha cakuat sungah ziang a um ti ngai pawimawhtertu a si. Hi kawhhran pasarih pawl hnen ih cakuat mi ah vawisarih a nawnmi hi ziang san a nei a si ti ka run tarlang tum ding. Hihi kan dung kum thawnghnih zikte rei lai ih thutak a si ih, tui kan mai san khal ah thutak, kan theihthiam lo theu mi thutak a si vek in kan hmailam khal ah thutak a si ringring ding. Tui kan ruah le kan theih hnak ih kan theih le ruat tul mi thutak a si tin ka ruat.\n1). A hmaisa bik ah ka ca siar tu pal na ngai pawimawh zet dingah ka tarlang duhmi cu, Lal Jesu in cakuat pasarih sungah thildang a sim lo ih, zirhnak, tuahnak, ralrin peknak le thukam nak pawl thu a simmi hi a si.\nNa mancan te ah hi kawhhran pasarih pawl hnen ih cakuat pawl hi siar lohli a3w la ka sim duhmi awlten na theithei ding.\nHmun hrekkhat ahcun kawhhran misa pawl khan an nintin nunnak ah an tuahmi le an umtudan ah Pathianmi lole zumlo tu vek ih an nuncan pawl kha a hmuh tikah nazet in a kawknak pawl na hmu ding.\nHmun hrekkhat ahcun zumnak, tuarfainak, hnatuannak, taimak nak, le kamcia mi laksawng pawl thu a sim ih a simmi pawl cu tha a ti thu pawl na hmu ding.\nCun, hmunangah misual pawl an sirawknak ah a lung awizia, Pathian thu vek in rem awk salnak, duhdawtnak ah an kir salnak le a mah ah an nun sal nak pawl ah a lung a awinak pawl thu a simmi na hmu ding.\nAsinan, hi cakuat sungah hin thu a sim tikah Lal Jesu kha ziang kawhhran maw, mibur pakhatkhat lawngah khan a hngat awk lo zia na hmuh thei nak dingah thaten na zoh dingah ka lo duhsak . Upa orden nak thu maw, lalpai zanriah thu maw a simmi na hmu lo ding. Kawhhran dan le dun, le khawm hruai awk dan thu pawl ziang hman a sim lo. Tihnimnak, Lalpai zanriah, le a dungthlun tu pawl aiawh tu ding thu pawl thawn pehpar in Lal Jesu in ziang hman le tongkam khat hman ngan tel dingah John hnen ah a fial mi kan hmu lo. A tawi zawng in, himi kawhhran hruai awknak thu ( Sacramental System ) hi cakuat pasarih sungah zianghman a sim tel lo.\nA sile, ziangruangah Jesu'n a sim tel lo mi thu pawl ka buaipi rero? Ziangruangah tile tulai san ih khristian ti aw pawl lak ah hivek thu pawl hi zumnak thuhram pi le thil thupi bik vek in mi an zum ter thei ruangah a si.\nA hrekkhat mi mal te pawl Bishop um lo in kawhhran a um thei lo ti ah le, khawm hruai dan tha zet neih lo cun thlarau mi si a theihlo ti ah a zum tu an um. Kawhhran hruaikaih awknak le lalpai zanriah, tihnimnak le kawhhran dan le dun pawl hi rawngbawl tu ih buaipi ding, hmaisa bik ah a ti fel dingmi a si tiah an ruat.\nCutin ka sim ruangah zohman in in theisual hlah seh. Lalpai zanriah le tihnimnak thu pawl ka sim te lo ruangah i tlan san aw hlah. Asinan, hi pawl hi a hmangtlak tu pawl in zumnak thawn dikzet in an hman ahcun thlawsuahnak tumpi an si. Rawngbawl tui dinhmun, kawhhran dan le dun le cinri nei ih kawhhran hruai awk dan pawl thu ka ngai pwimawh lo ruangah ka thu pawl ngainep fawn hlah. Khatlam ahcun, kawhhran cu dik zet in hiv3ek thil pathum pawl thawn hruai ding a si. Cuvek thil pwl um lonak hnak cun evangelical rawngabawlnak pawl hi khui maw khua in a tha sawn deldel a si.\nKa sim duhmi sawn cu hitin a si, lalpai zanriah, kawhhran hruaidan, khawm hruai dan, le kaihhruai awk dan a phunphun pawl hi zumnak, sual sirnak, le thianhlimnak thu pawl thawn kan tahthim tikah zianghman lo tluk an si ka tinak sawn a si. Hitin ka sim thei nak cu Lal Jesu in kawhhran pasarih pawl hnen ah a thupi a timi a simmi thu ruangah a si.\nMi hrekkhat in kawhhran hruai awk dan, le pawl danle dun pawl hi an ngai pawimawh tluk in a thupi ding ti ka zum lo. Ziangah tile kawhhran Lu in hi tawk ah zianghman a rak sim te lo ruangah a si. Sardis le Laodicia pawl hnen ah hivek thu ziangtal a sim dingah a ruat nan, zianghman kan hmu lo. Curuangah zianghman a sim lo ih cu pawl hnak ih kawhhran mi le sa pawl hin thupi ah an ngai ding pawl a simnak hi theihternak pakhat a si.\nPaul in Ephasian pawl hnen ah thu a cah ta mi pwl kha run tarlang sal a tul in ka thei lo. ( Dung.20:27-35). Paul khan Ephesian zumtu a pawl kha a tanta ding ih hi leitlun ah atui an nun vek in an tong aw sal nawn lo ding ti a thei . Hma ton ah hmu aw nawn lo ih thu cah neta bik vek in thu a sim hai mi a si. Cuti a si lai ah Paul in lalpai zanriah thu le kawhhran hruai awkdan thu pawl zianghman a sim tel lo. Kan theih lo in rak sim wknak an neih dah ti lo. Asinan, a cakuat sungah zianghman sim tel mi a neih lo ruangah kawhhran hruai awk dan pawl thu hi a sim duh lo hrimhrim a si tiah kan ruat thei ding.\nCuti a sile, kan nih evangelical kawhhran rawngbawltu ti kawhmi pawl hin teh, ziangruangah tui Jesu in kawhhran pasarih hnen ih a simmi thu pawl hnak in hi kawhhran hruai awk dan thu pawl hi thupi sawn vek ah kan ruat theu. Kawhhran danbu, pasor hman awk dan, thlacam dan, rwngbawltu tuah awk dan le kaihhruai awk dn thu pawl hi pawi mawh tuk in kan ngai ih kan lak ah rem awk lonak le lungrual lonak ah kan hman phahnak hi Jesu in a ngai pawimawh mi pawl hnak in hi thu pawl ah kan ngai pawimwh ih, kawhhran pasarih pawl hnen ih thu a simmi a thu pi tuk ih a ngai mi pawl hi kan ngai pawimawh lo sawn ruangah a si tin ka ruat. Hi kawhhran hruai awk dan pawl hi an mah le dinhmun te ah ka ngai pawimawh lo a si lo. Hi pawl hi kan ngai pawimawh ih an mah le sinak cio ah cun lungawi um zet le thlawsuahnak an si. Asinan, Pathian hmai ah sual sir nak, Khrih ah zumnak, Piantharnak, thianhlimnak pawl hi minung thlarau hrangah a thupi sawn mi an si . Hi pawl tello in zohman rundam an si thei lo. Hi pawl hi a hmaisa bik le a thupi bik an si ruangah kan simnak sawn a si.\nKa sim duhmi sawn cu, ziangruangah pawnlang sakhua nak men ah lungawi tawk lo dingin mi kan fawrhfial rero ti a si. Kawhhran memner sinak men le kawhhran ah canvo tha can nak men ah na lungwi tawk lo dingin ziangruangah ka lo fawrhfial rero. Cawlhni tinte biak inn ah na ra ih lalpai zanriah cu na tawk ve theu nak ruangah na sakhua nak cu aziangkim a fel thluh a si lo, ti ah mi kan sim rero na hmu ding. Pawn lang sakhua mi sinak neih men ah hi khristian a si lo ih na sunglam nun ah piantharnak na neih a tul, na thinlung sungah ?Thlarau ih sersiam tharna kha neih a tul a si tiah mi kan fawrhfial rero na hmu ding. Hihi Khrih ih lungput le duhdan a si ti kan hmuh ruangah a duh lo tu tampi an um ti kan thei nan kan sim rero nak a si. Kawhhran pasarih hnen ah ca a khat tikah hivek thu a simmi a si. Amah kan thlun a si ahcun natuk cun thil kan ti sual thei lo ding tiah ka ruat.\nMi tampi cun tui ka buaipi rero mi thu thawn peh aw in, in hmu niam zet a si ti ka thei. Kan sia-tha-theihnak in thuthiang vek a si tiah in sim ahcun minung ruahnak men cu ngaisan tlak ah ka ruat lo. An mah le an mah an kawh awk dantluk in himnak a um ti thei\nnak an nei lo. Balaam ih tongkam vek hi kan thu sannak si ve seh: 'Lalpa in ziangkhal a simvek in ka sim ve ding' (Mipu.24:13).\nTulai mirang ram ah a bang aw lomi khristian cihnih a um. Cucu eltheih a si lo. An umzia cu fiang zet in ka thei.\nKhristian cikhat pawl hrangahcun an sakhua nak cu vantlang kawm awknak men a si. Mibur pakhatkhat lak tal ahcun na tel a tul. Cui mibur sakhua nak lam ih a kawmkhawm aw mi lak tal ah na tel nak ruangah na dam sung canvo tha le sankhuk nunnak tiang a thum aw a si. Ziang na tuah tile ziang tin na thei aw ti cu a pawimawh mi a si lo. Nangmai theihnak vek ih zuam ding na si lo. Nangmah cu kawhhran paul kawm awk nak ih member pakhat na si ve. Cule canvo, hlawknak le hmin thatnak pawl cu na taa a si. Mit hmuh theih kawhhran pawl kawm awknak ah na tel ve maw? Cucu tui thusutnak ah a ra suak mi a si.\nKhristian ci dang pawl hrangah cun an sakhua nak cu Khrih le nang mai kar lak ah bulpak kawmawknak a si. Ziangtluk sinak nei khal aw la, pawnlang ih sakhua mi sinak cun a lo rundam lo ding. Kawhhran pawl pakhatkhat ah member na sinak cun rundam nak a lo pe thei lo. Cuvek ih member pakhat sinak cun sual a thian thei lo ih thuthen nak ni ah hnangamnak a lo pe ding. Curuangah Khrih ah mimal ih zumnak mimal in Pathian thawi pawl kawm awknak, mimal thinlung tak ih Thlarauthianghlim thawi pawlkawm awknak pawl a um hrimhrim a tul. Hivek pulpak ih zumnak sakhua na nei maw? Cucu ka thusutnak a si. Cuti a si lo ahcun na hlo thla ding.\nHimi a neta sawn ih sakhua nak, khristian sinak evangilical sakhua nak cun a phuansuah mi, a zirhmi le a pom mi a si. Himi an thlun nak cu thuthiangih zirh vek a si tin an ruat. Himi an thlunnak cu a hmaisa sawn sakhua nak pawl cu milai ruahnak ih a thum aw mi a si ih milai thlarau hrangah tihnung zet a suah ter thei raugnah a si tin an raut. Himi an thlunnak cu an pommi sakhua nak vek lawng hi Pathian ih thlawhsuahmi, a thuta vek ih dinmi sakhua nak a si tiah an zum. Cule sual sirnak, zumnak, piantharnak le Thlarauthianghlim in zumtu pawl a thianhlimnak thu pawl simtlang pi ih hmannak kawhhran pawl cu a thangso dahlo ding tiah an ruat.\nVawikhat in ka sim sal ding, kawhhran pasarih pawl hnen ah Lal Jesu in ca a kuat mi pawl hi thazet in zohsal hnik unsi.\n2. A pahnihnak ah Lal Jesu ih a ca kuat pawl hmuahhmuah sungah 'Na tuahmi ka thei' a timi hi thaten zohsal hnik uhsi.\nA simzo mi vawi sarih tiang a simsal rero mi hin a san a thuk ter.\nKohhran pakhat hnen ahcun Jesu in hitin a sim, 'Na hnatuannak le na thinsuaknak ka thei', cun a dang kawhhran pakhat hnen ah 'Na har tuar nak le fa farahnak', cun a pathumnak ah, 'Na duhdawtnak, na rawngbawl nak le na zumnak' a ti. Asinan a simnak hmuahhmuah ah 'ka thei' ti a telh vivo. 'Na hnatuanna ka thei'. 'Na sakhua mi sinak, na duhnak, na thu put dan, na lunghmui zawng, hi pawl ka thei a tinak a um lo. Asinan 'na tuahmi ka thei' a ti.\nKhristian ti aw pawl ih hnatuan cu thil thupi zet a si. Na thlarau an rundam thei lo. An lo thianter thei lo. Na sualnak an lo hlawnlo sak thei lo. Pathian thinhengnak ihsin an lo runsuak thei lo. Asinan, an lo runsuak thei lo ruangah zianghman thupitnak nei lo an si lo. Cuvek suang tuahnak lak ihsin ralring aw. Cuvek thil pawlhin i rundam thei lo ruangah zianghman ngaihsak ding an si lo ti ah a ruat tu cu tihnung zet dinhmun ah a ding a si ih bum in a um a si.\nDan ih hnatuannak tel lo in zumnak ih thiamcoter nak zirhnak ah hin thihngam ih ka tangngam a si tin kati theu. Asinan, mi pakhat ih tuahnak cu a sakhua nak langter tu a si timi kan sakhua dantlangpi cu ka pom thei ve a tul. Khristian na si ve ahcun na nitin nunah na nuntudan le na hman awk dan ah khan a lang a ltul. Abraham le Raham in zumnak kha an tuahnak in cianter mi an si ti thei ringring aw (James.2:21-25). Kan tuahnak ih Pathian an thlun lo ahcun Pathian kan thei kan ti awk rero mi cu zianghman umzia um lo a si ti thei ringring aw (Titus 1:16). Lal Jesu ih tongkam hi thei ringring aw, 'ziangvek thingkung khal a rah in theih a si ringring' (Luke 6:44).\nAsinan, min ziangvek tluk in khristian kan si ti aw rero khal hai seh Lal Jesu in hitin a sim, 'Ka thei hai a si'. A mit in khui tawk khal a hmu thluh ih a tha le a sia khal an zaten fiang zet in a hmu thluh (Thu. 15:3). Ziangvek thup lak ah nangmah te na tuah mi khal Lal Jesu in a hmu thluh. Hurhuk hman in tongkam ka thlahdah men lo na ti thei, a sinan Lal Jesu in a thei thluh. Ka duhdawt bik mi hnen hman ah ca ka kuat dah lo na ti men ding, a sinan Lal Jesu in a thei thluh. Thinlung thupten ruahnak tha lo ka nei dah lo na ti men ding, asinan, Lal Jesu in a thei thluh. A mit cu a alh hluahhlo mi meisa vek a si. Ziangtluk ih thimkhal a hmai ah a thim tuk ti a um lo. Ziang hmuahhmuah cu a hmai ah fiang keukeu in an lang thluh. Mi zate hnen ah hitin a si, 'Na tuahmi ka thei'.\na. Lal Jesu in thinlung a pem lo mile zumlo tu pawl tuah mi a thei thluh ih nikhat nini ah an par ah thu a then ding. Leitlun ah an mah cu an um dingnan vanram ah theihhngilh an silo. Thuthennak ni ih tohkham varpi hmai ah an zaten thuthen nak an tong ding. An ruahnak, an tuahnak, le an umtudan ziangkim par ah thuthen an si ding.\nb. Lal Jesu in a milai pawl hnatuan cu a thei ih cuai a thlai sak hai. Amah lawng in atuahnak pawl cu dikzet in cuai a thlai a si (I Samuel.2:3). Zumtu pawl in ziangruangah le khui tawk ah ziang an tuah ti a thei thluh. Ziangkim an tuahnak ah an lungphut pawl khal a thei thluh. Pathian hmin sunlawi nak hrangah ziangtluk tuah a si ih milai in mah le mah cawimawi awk nak ah ziangtluk tuah a si tikhal a thei thluh. Alahai! zumtu pawl in thil tampi cu an tuah nan Khrih ih cuai thlai nak ah malte lawng a tlai.\nc. Lal Jesu in milai pawl ih hnatuan nak a thei ih ni khatkhat ah an tuan vek in lawmman a pe le hai ding. A hmin ih tongkam nem pakhat le tuahnak fate pakhat hman hi ziang siar lo in a um dah lo. Zumnak fate bik ih tuahnak khal a co hlang ih, a ratsal tikah leitlun hmai ah a phuang suak ding. Lal Jesu cu na duhdawt ih a dung na thlun ahcun na tuah mi pawl hi zianghman a lak a um lo ih Jesu in a theih lo mi zianghman a um lo a si ti thei ding na si. Khrih ah nunpe tu pawl cu an tuahnak in an dung a thlun ding (Thup.14:13). An tuahnak in an dung in a thlun ih an diangkap le hmundang ah lak hloh sah theih a si lo ih Khrih a rat sal tikah an mai tuahnak cu mi hmuahhmuah in theihpi an si ding.' Mi zokhal in an tuannak cio vek in lawmman an dawng cio ding' (I Kor.3:8). Leitlun in nang a lo thei lo, ziangruangah tile na Lalpa kha a theih lo ruangah a si. Asinan Jesu in ziagnkim a thei; 'Na tuahmi ka thei' a ti .\nLeitlun sakhua nak ih lungawi tawk men tu pawl hrangah ziangtluk ralrin pek nak tha sawn a si. Cuvek milai hmuahhmuah in siar hai seh la thei thluh hai seh la a tha. Jesu in hitin a sim, 'Na tuahmi ka thei'. Kei ah maw rawngbawl tu pakhatkhat cu na bum thei ding, cucu a awlte. Na kut in sabit ti le sangreu cu lain na ei hnu khal ah na thinlung cu sualnak ah a thlai aw ringring thei. Evangilical thusim tu pai pulpit hmai ah zarkhat hnu zarkhat to in a thu sim mi tla phurzet in na ngai thla ringring en thei, a thu simmi na theih ruangah na thinlung sungah hmakhat te phur nak men ti lo cu zianghman danglamnak le zumnak nei loin na ruk um men thei.\nAsinan, hihi thei ringring aw, Lal Jesu cu na bum thei lo ding. Sardis kawhhran pawl ih thihnak, le Laodicea kawhhran pawl hlum dawk hlum lo dawk ih an umnak pawl khal a hmu tu Jesu cun na nuntudan kha ciangtuk in a thei ih nineta bik ni ah a lo lailang thluh dingih na mual pho ding maw na lung a awi ding?\nOh, mi ti aw ter pawl i thei aw, hihi a hlo ral men dingah leh awk nak men a si lo. Khristan hmin cu puih a tak nunram ah zianghman hmuh ding umlo sakhua nak cun na hrangah zianghman thathnem nak a lo pe lo ding. Na sia-tha-theihnak sungah hihin a lo mawhsiat a si ahcun fiang awaw, na sualnak in a lo lailang leh ding. Ziang kim thei thluh tu mit cun a lo hmu ringring a si. Behazi, Ananias le Saphira pawl ih tuahnak rak hminsin thluh tu in na tuahnak pawl cu cabu sungah a rak khum thluh a si. Jesu in tui sun ah duhdawtnak thawn ralrinnak tongkam a lo cah a si, 'Na tuahmi ka thei' a ti.\nZumtu thinlung a ding mi le thinlung tak ih hnatuan tu pawl hrangah hihi ziangtluk aipuannak saw a si. Na hnen khal ah Jesu in 'Na hnatuan ka thei a si' a ti Na tuahnak ah zianghman mawinak le thatnak hmuhmi na nei lo men ding. A zaten famkimlo, hnawmkai lethianghlim lo an bang thluh ding. Nangmai famkim lonak ruangah na thinlung kha a naa theu. A caa caan cu na nunnak pumhlum hman kha thatlonak ih khat in na thei ding ih na nitin nun ah zianghman thathnemnak um lo in na thei aw theu ding. Asinan tu ah hihi thei aw.A mah na Lalpa ti lungawi nak dingah thinlung thiangten na thei tawk na suah ih na zuam rero nak ah Jesu in mawi le tha a timi hmuhmi a nei a si. Amai Thlarau in na sungah hna a tuan mi cu na nunah le na mit hmuh ah thil fate zet vek a ban ding nan a hmu thothoih a lung a awi thotho a si. Na tuahmi lak ah fanghi vek a si mi pal cu hlawn hlo in cui lak ah sui phut dipte vek a si mi pawl cu la hran in a theithei a si. Na mithli pawl kha a tithawl sungah khawl thluh a si. Midang hrangah tling lo lefamkim lo cing ten thil tha tuah na duhnak pawl kha a cabu sungah hminsin thluh a si. Ahmin in tidai no khatte e khalmi na pek mi hrangah na lawman a um a si. Leitlun in zianghman lo ah siar khal seh la duhdawtnak in na tuannak ih na sensoh awk nak hmuah hmuah kha theihhnghilh an si dah lo ding.\nHihi makzet vek a bang nan a dikmi a si. Jesu in a Thlarau in a mile sa pawl nunnak sung ah hna a tuanmi pawl cu a cawisang duh ih milai tlamtlin lonak le famkim lo nak pawl cu a gnaidam hia a si. Rabah ih zumnak ah khan a mah in a co hlan sak nan a thuphan pernak cu a si lo. A dungthlun tu pawl kha zumnak an tlaksam zet lai khal ah amah an thlun thei vivo nak dingah tha zang cahnak a pek hai (Lk.22:28) 'Pa in a fale pawl a zangfah hai vek in Jesu in a mah a tih tu pawl cu zangfah hai a si' (Sam 103:13). Pa le in an fale pawl ih hnatuannak cu tlamtling lo zethman seh la an lawm vek in Jesu in amilai pawl ih thei tawk suahin an tuannak cu a lawm hai a si.\nThuthen nak ni ah miding pawl cun hitin an sim ding, 'Lalpa, ziangtik ahsaw na ril a rawn ih kan lo pek dah, na ti a hal tikah ziangtik ah saw ti in ding kan lo pek dah? 'Ziangtik ah saw mikhual na si dah ih kan lo mikhual dah? Ziangtik ahsaw hni puan nei lo in na um ih hnipuan kan lo pek dah? Maw, ziangtik ah saw thawng inn ah maw sizung ah na um dah ih kan lo veh dah? (Mth.25:37-39). Ni ropi ni ah an tuah dah mi le an thil ti mi pawl cu theih dah lo mi vek a bang ding! Cuticun a si ding. Zumtu zaten cui thu ah tha la cio uhsi. Jesun hitin a sim, 'Na tuahmi ka thei' Cuticun hi pawl hin na thin lo ti nem ding a si. Asinan lo tihter hlah seh.\n3. A pathumnak le a netabik ah ka casiar tu pawl hnen ah ka lo sim duhmi cu Lal Jesu in a cakuat pawl hmuahhmuah ah a nehtu pawl hnen ah a pek dingmi lawmman a kimcia mi thu a si.\nVawi sarih tiang Jesu in a ropi le hlu zet mi thukamnak a pek. Pakhat cio tha pek an si nan a bang aw thluh lo; asinan an zaten nehtu khristian pawl hnen ah a simmi a kam mi a si. Nehtu khristian pawl hnen lawng ah thu kammi a sinak hi tha ten zoh uhsi.\nKhristian hmuahhmuah cu Khrih ih ralkap an si. Tihnimnak in Khrih ih ralkap ah an cang ih Khrih ih ralkap Satan, sual le leitlun cu do ding an si. Zokhal himi tuah lo tu cu a thukam bawtse tu an siih a thlarau lam mawhphurhnak phursuak thei lo ti a si. A hrangah tuah ding ih ruat cia mi a tuah suak thei lo a si. Zokhal a ral a do lo tu cu a tuahnak in a khristian sakhua nak kha ahnawl a si. Kawhhran member a si nak, a khawm awk theunak, le a mah le a mah khristian a ti awk nak pawl cu mipi hmai ah Khrih ih ralkap a sinak a phuan awk nak a si.\nKhristian ka si ti aw pawl hnen ah an hman ding lawng ah hriamhrei cu a pek an si. Paul in Ephesian pawl hnen ah 'Pathian ralthuan cu nan hman dingah la cio uh' a ti. 'Thutak cu nan taikhap ah hmang in le diknak ralthuam cu nan awmphaw ah sawng in dinguh'. 'Rundamnak lukhum kha khum in Pathian thu kha thlaraulam ralnam vek in hmang uh' (Eph.6:13-17). Cuitlun ah zumnak ralthuam kha hmang uh. Khristan pawl hin hotu tha bik an neihmi Rundamtu ralbawi pi Jesu Khrih sungih nehtu sin an si ding; cawmdawl tu tha bik, nunnak ti le sang a pe tu cun kumkhua daih thukan cu a pek hai a si.\nHi pawl hi hlanlai ihsin a rak umcia mi an si. Hi pawl thu simnak cu ka cawl hrih kei ka thutlangpi lam ah kan feh hrih pei.\nTu ah thil pakhat na thlarau hrangih ka lo cianter duhmi cu zumtu hi ralkap menmen an si loih, nehtu ralkap tha an si, ti a si. Khrih lam ah tangin, Khrih ih ral satan, leitlun le sual cu do dingah kaa in long le sim men si loin a do taktak ih a neh tu pawl an si.\nHihi khristian diktak pawl thleidan theihnak cu a si. A hrekkhat cu Khrih ih ralkap lakah dinhmun nei in an um men ding. A hrekkhat cu umhmun tha zetzet in nun awlsam thawn cawimawi nak lukhum rak beisei an um ding. Asinan ralkap hna a tuan tu taktak cu khristian diktak pawl lawng an si. An mah pawl lawng in an thlarau ral thawn an tongaw ih an do ih an neh a si.\nHimi cakuat pasarih kan siar nak ihsin thil thupi zet kan hmuh thei mi a um: piangthar diktak siin vanram kai dingmi na si ti na ciang duh a si ahcun Khrih ih nehtu ralkap tha na si a tul. Khrih ih thukam mi pawl lak ah canvo tha ka nei ve ti na lang ter duh ih na ciang duh a si ahcun Khrih hmin in na ral cu na do ih na neh tengteng a tul.\nNa khristian nun ah nehnak na neih mi lawng hi rundam sakhua na nei (rundammi na si) ti a lang ter tu a si ding. Thu sim thatha ngai cu na duh zet men ding. Bible cu ring zetzet in na siar theu men ding. Zinglam le zanlam tin te thla tla naapi in na cam theu men ding. Innsang thlacamnak khal nei theu in veng sungah sakhua lam ah sawrbawk um zet tla na si men ding. Hivek pawl ruangah Pathian ka thangthat. Hi pawl hi thiltha lawng lawng an si. A sile ral doawk nak cu ziang a bang? Hivek karlak ah ziangvek buainak aum ringring? Leitlun ngainatnak le minung tihnak pawl hi na neh zo maw? Nangmai sungih thin tawinak, hiarnak, caknak pawl kha na neh zo maw? Satan cu dolet in na hnen ihsin tlanhlo dingin na tuah maw? Hi pawl thu ah ziang na bang? Satan, sual, le leitlun cu na ukneh ding, na do neh ding maw na rian ding maw ti lawng na hril ding a um. A lailak ah ka ding ti a um thei lo. Na neh ding maw, an lo neh ding maw?\nNa do dingmi hi ral do harzet a si ti ka thei, cucu na theih ve ka duh. Kumkhua nunnak nei ding na si ahcun na zumnak ral cu thaten na do ih harsatnak pawl cu na tuar suak thei hrimhrim a tul. Vanram kai ding na si ahcun na ruahnak kha na doral karlak ah na thiarfihlim awk ringring thei a tul. Vanram kainak lamzin tawi zawng, milai tuahcawp pumpelh, cu na hmu men ding nan kan khristian sakhua nak ih vanram lam zin cu khros lamzin hlun te buainak cu doneh tengteng tulmi lamzin a si. Sual, satan le leitlun cu a tak in na nunram ah na thih ter ih na neh hrimhrim a tul.\nHihi tuihlan mithianghlim pawl ih rakzawhmi lamzin a si ih an lamzin thuhla an nganmi pawl cu an tanta.\na). Moses khan Igypt ram suallak ih nuamnung cennak kha a duh lo ih Pathian minung pawl thawn harsatnak tuar kha a hril sawn, hihi nehnak a si: nuamnung cen duhnak kha a neh.\nb). Micaiah khan siangpahranga Ahab nen ah thu awlsam zawng ih sim ding kha a duh lo, thutak a sim a si le hrem in a um ding ti a thei nan, hihi nehnak a si: nun awlsam duhnak le minung tihnak kha a neh.\nc). Kiosa pawl kha mancia hiarhiar in an um lai ah Daniel khan a thlacamnak a bansan duh lo, hihi nehnak a si; thih tihnak a neh.\nd). Matheu khan a siahkhawnnak ihsin ziang hmuahhmuah a tanta ih Jesu dung a thlun, hihi nehnak a si: sum ngainatnak kha a neh.\ne). Piter le John kha thuthen tu pawl hmai ah an dingih kan hmuh le kan theihmi pawl hi sim lole rel loin kan um thei lo an ti, hihi nehnak a si: minung thinak an neh.\nf). Farasi mi Paul in a miphun Jews pawl lakih dinhmun tha kha a tanta ih a hlan ih a rak hrem rero zomi Khrih ih thuthangtha kha a phuang: milai cawimawinak ngainat nak kha a neh.\nRundam na si dingahcun hipawl ih tuahvek in na tuah ve a tul. An nih pawl khalkha nangmah vek in caknak le taksa hiarnak, tihnak, le tisa sinak famkim thawn a rak nung mi an si, asinan an nih cun an ral cu an neh. Na ton thei le na neih thei zat harsatnak cu an nunnak ah an rak tong. An ral cu an do, an sual, an thei tawk suahin an nawr ih an neh. Nang khal in cuvek in na tuah ve a tul.\nZiangvek nehnak thuruk an rak nei ti na thei maw? An zumnak a si. Jesu an rak zum ih zumnak cahnak an rak nei. Jesu an zumih an zumnak ah bawmtu an nei. An raldonak ah Jesu an zoh ringring ih anih in ziangtik hman ah a taltlansan in a tanta dah hai lo a si ti an hmuh tikah an tha a tho. 'Tuu fano thisen le thudik an phuan suahmi thawng in nehnak an rak co' ih cuvek in nang khal in neh ve ding na si (Thup.12:11).\nHi tongkam pawl hi na hmai ah ka ret. Na thinlung sungah na ret hai ka duh. Pathian zangfahnak in nehtu na si ding ka duh.\nKhristian ti aw pawl mitampi lak ah thlaphannak ka nei. An nun ah ral an do nak ka hmu lo ih nehnak thu tla cu rel ding a mal sinsin. Khrih dung an thlun nak ah lungte pakhat hman an sit dah lo. Khrih ih ral pawl thawn dai le nuam zet in an um tlang huahho men. Sual nak ah zianghman pawisatnak an neilo. Ralring aw, hihi khrih sungah a ummi khristian sakhua nak a si lo. Hihi vanram lamzin a silo.\nThuthangtha simmi hi theih kelte in a theih ringring tu pawl hrangah ka phang sinsin. Zirhnak thatha pawl cu an thei ringring ih a huham cahnak hnuai ah an thih men dign ka phang. Na famkim lonak, le na dik lo nak thu pawl maltete na sim theu nak le Khrih ih thu maltete sim theu nak men ahhin na sakhuanak ah na lungawi tawk ding ti ka phang, cuti na si laiah a tak ih na nunram ah Khrih lam ah tangin Khrih ral cu na nunin a do si lo ahcun na dinnak cu thlaphan um a si. Aw, hivek ruahsan pawl hi ralring uhsi. 'A thei tu men si loin thutak cu a nunpi tu si uhsi' (Nehnak um loin lukhum a um lo! Do aw la, neh aw) (James 1:22).\nSakhua mi zet innsung sang ihsin a thanglianmi mino pawl hrangah ka phang zet. Thlemnak tinkim hrangah lamzin pel tu nan si ka phang. Leitlun le satan ih thlemnak na lungsungah a suat ter mi pawl hnen ah 'A SILO KA DUH LO' nan ti thei lo pang ding ka phang. Misual pawl in thil tha lo tuah an lo sawm tikah na lungkim pi dingah cun tha ten ruat hnik aw. Hivek thlemnak pawl lakah hmun na pek lo nak dingah ralrin nak ka lo pe duh. Ziang sual khal dinhmun ih zir in theihthiam a tul na ti mi pawl khan na nun a lo ti cau deuhdeuh ding. Thinlung hngetkhoh nei in leitlun ah feh aw la na thlarau ral, Khrih ih ral cu do aw, lamzin hrangah do aw.\nKawhhran tinte ah Khrih zumtu unau pawl ziangvek dinhmun ah nan ding ih ziangvek nan tuan khal a sile ka lo ruat zet hai. Nan hmakhaw lak ding cu nan hrangah a har zet a si ti ka thei. A kha zet mi ral do ding na nei ti ka thei. Vawi tampi cu 'Hihin zianghman thathnemnak a nei lo' ti ah ti dingin le na ralthuam pawl kah ret tha thluh dingin thlemnak na tong ding ti ka thei.\nU le nau pawl nan lungawi uh. Nan hna ngam dingah ka lo kam a si. Na dinhmun eng zet kha zohnik. Zo ngam vivo dingah tha la aw. Reilote sung lawng na do ding. Lalpa cu kan hmaika te ah a um. Zan cu reipi kan hmang zo. Na do vek kha minung million za tel in an rak do zo. Na do vek kha minung million za tel in an rak do zo. Cumi minung zatel lak ah milai pakhat hman satan in a lak hloh mi a um dah lo. Na ral pawl cu an cak zet ko, asinan na rundamnak ih na ralbawipa cu a cak sawn a si. A ban thacak le a Thlarau thawn na nunnak lam a lo hruai ding. Lungawi uh. Neh in um hlah uh.\nNa raldonak ah vawikhat maw vawihnih maw na sung a sile ziang na cang ding? A zaten na sung dah lo ding. A caancaan cu na bangzet hman ah nehthlak na si dah lo ding. Vawi sarih tiang na tlu ih na bah hman ah siatsuah na si dah lo ding. Sual hi fimkhur zet in nazoh ahcun sual in a lo siatsuah thei dah lo ding. Satan cu do aw la, na hnen ihsin a tlan hlo ding. Leitlun ihsin raltha zet in suak awla, leitlun cun a lo thlah mei ding. Ziang tik tal ahcun nehtu na si ti na hmu aw leh ding: ziang hmuahhmuah cu na neh thluh ding.\nKa run tarlang zo mi sung ihsin a tak ih kan nunpi ding pawl malten ka run sim sal ding.\n1). A pakhatnak ah leitlun hrang lawng ih a nung tu pawl hnenah an tuahmi kha thaten zohhliah dingah ralrinnak ka pe duh. Nangmah le nangmah na thei aw lo men ding nan Khrih ih ral na si. Amah cu na thlun duh lo ih na dung na tun, na thinlung na pe duh lo ih nangmai duhnak vek in na hmang aw nan na lamzin kha Khrih in a lo thei thotho. Nitin ih na nunnak le na lamzin kha a lo thei ringring a si. Na ruahnak, na tongkam la na tuahnak pawl kah ni khatkhat ah thailang thluh a si leh ding. Na nunnak lamzin ih na kekar pawl kha na theihhngilh thluh zo men ding nan Pathian in a thei thei thluh a si. Nangcun zianghman pawi ti loin na ngaihthah men ding nan na kekar lamzin hmuahhmuah kha cabu sungah khum thluh a si. Aw! leitlun mi pawl Pathian thuthak hi ruat hnik uh! tih le khur cing in na sualnak cu sir aw aw.\n2. A pahnihnak ah, dan-pa-ngai ih sakhua nak neitu le mahte tha ti aw tu pawl hnen ah bum ih an um lonak dingah le an mahle an mah an kekar ciang zet ih an zoh awk thei nak dingah ralrinnak ka pe duh. Na thinlung sung ten na khawmawk ringring ruangah vanram kai dingah na rak ruat aw ko ding. Biam inn ih na toh kham cu na lawng ter dah lo ruangah vanram kai ding ka si tiah na ruat aw men ding. Asinan khuitawk ah saw na sualsir nak teh a um? Na zumnak teh khui ah saw na ret? Na thinlung thar neihmi teh ziangtin kan theithei ding? Hrinthar na si nak teh ziangtin kan theithei ding? Aw! sakhua mitha pawl, hi thusutnak pawl hi thaten ruat hnik! Khur phahphah in na sual sir aw.\n3. Thildang pakhat lehah, kawhhran thuah zianghman pawisatnak nei lo tu pawl hnen ah an thlarau helram ih an thlenter lo nak dingah ralrinnak ka pe duh. Kumkhat hnu kumkhat ah na nunah zianghman danglamnak nei cuanglo in satan, tisa le leitlun ral thawi do awknak ah na tel ve dah lo. Na hni zuamzo, na lung a awi kurko, mitha zet vek in na nung ih leitlun na nunsung cu hel, vanram le satan pawl umle um lo thei lo vek in na nungcang. Aw! pawisak nei lo zumtu ti aw pawl, pawisak nei lo Episcopal, pawisak nei lo Presbyterian zumtu pawl, pawisak nei lo Baptists zumtu pawl, pawisak nei lo evangilical zumtu pawl le kawhhran pakhatkhat ih pawisak nei lo zumtu ti aw pawl thangharh aw thlang aw la na sankhuk nunnak hi ziangvek a si dingti a sinak vek in hmuh thiam thlang aw. Tho awla Pathian ralthuam kha hruk thiam thlang aw. Tho aw la na nunnak hrangah ral do aw! Khur rero cing in na sual sir aw.\n4. Cun rundama si duh tu pawl pohpoh hnen ah leitlun sakhua nak men ah lungawi tawk men lo dingin ralrinnak ka pe duh. A mit thaten a meng tu pohpoh cun tulai san ih mi tampi in an nunpi mi hnak in kan khristian sakhua nak hi a tha sawn le a sang sawn deidel in a hmu ding. Tulai san ih dan-pangai, nun awlsam, sakhua nak hrangah kawhhran pi pawl lungkim tawk dingin thiltha malte tuah ve, ih tulai mitampi in an mai leitlun milai sinak ih pawl kawm awknak le diriamnak men ah an hmanmi khristian nak ihi Khrih sungih a nungmi sakhua nak a si lo. Himi cakuat pasarih sungih a lawmzawng hi tulai san ih khrihfa ti aw tu pawl ih duhzawng a si lo. Hi cakuat in a mawhthluk mi pawl ah tulai khrihfa ti aw tu pawl mi tampi in a tihnunnak zianghman hmuh thei mi an nei lo. Aw! Khrih dungthlun na tum a si ahcun hi leitlun sakhua nak men ah na lung awi tawh hlah seh! Khur rero cing in na sual sir aw.\n5. A neta bik ah khrihfa zumtu taktak ka si tiih a thei aw tu pawl hnen ah sakhua nak ih thil fate men ah lung awi tawk lo dingin ralrinnak ka pe duh.\nKa mit in Khrih ih kawhhran pawl ka zoh tikah thildang hmuahhmuah hnak in zumtu pawl in zangfahnak malte, sir awknak malte, zumnak malte, theihnak malte, duhdawtnak malte, thianhlimnak malte, le thlarau lam dinhmun niam zet ah an lungawi tawk men ka hmuh mi hin ka thin i ti na. Himi ka ca malte siar tu zumtu pawl hmuahhmuah hnen ah cuvek lakah mi pakhat sive lo dingin ka ngen duh. Hman le sawrbawk tlak sinsin mi siduhnak, Pathian cawimawi sinsin theinak ding, lungsungah thin daih hnangam sinsin nak, pawl neih duhna thinlung na neih a si ahcun sakhua nak ah thil malte na hmuhmi ah lungawi tawk men aw hlah.\nKumkhat hnu kumkhat ah, kan nitin nuntudan ahhin kan thlarau lam ah tuihlan hnak in hmasawn sinsin ding ah zuam uhsi; zangfahnak ah thang sinsin, Khrih ah theihnak\nthang sinsin, hnuai dawrnak ah phahniam aw thei sinsin, thlarau lam ah thang sinsin, le vanram lam thil ruahnak ah thang sinsin, kan lalpai pianhmang nei sinsin thei dingah zuam sinsin uhsi.\nEphesian zumtu pawl bang in a thawk ih kan neihmi duhdawtnak theihhngilh lo dingah; Loadicea zumtu pawl bang in hlumdawk hlum lo dawk ih um lo dingin; Pargamos kawhhran zumtu unau pawl bang in thilsual tuahnak pawl kah zawiawi ringring men lo dingin; Tyre khua ih zumtu unau pawl bang in zirhsualnak pawl kah umpi men lo dingin; Sardis khua zumtu pawl bang in taksa hrekkhat thi vek in cahlo nak ah kan nunglo dingin kan nun ah ralring cio uhsi.\nLaksawng tha bik cu dawihna thiam sawn uhsi. Thianhlimnak sangpi cu kan thumtahnak ah ret uhsi. Smyrna zumtu pawl le Philadelphia zumtu pawl vek si tum cio uhsi. Thil ti sual dah lo khristian si thei dingah zuam sinsin uhsi. Ziaza tha, Science lam thiammi, ca thiammi, leitlun mi, nuamnung cenmi, le sum dawng mi ti vek hi kan thlen dan awknak si hlahseh. Asinan Kan zaten Pathianmi si tum uhsi. Pathian cawimawinak le a hmin sunlawinak cu kan nunnak ih a tun tah pakhatnak, Pathian lam thil pawl cu kan nitin nun ah kan ngaihven mi pakhat nak, le kan hmailam ih a ra thleng lai dingmi hrangah Khrih dungthlun tu kan sinak le Khrih thawn kumkhua umding mi kan si nak pawl cu kan kiangkap ih a umtu pawl hin kan nitin nun ah thei cio hai seh. Kan nitin nun ih kan duhthusam mi tawpnak cu Khrih thawi nuntlang si ringring seh.\nHitin kan nun ahcun mi lungawi kan si ding. Hitin kan nun ahcun hi leitlun ah thiltha tuah tu kan si ding. Hitin kan nun ahcun kan thih tikah miin zumtu tha kan si zia zianghman el awk ding um lo ten an theithei ding. Hitin kan nun ahcun Thlarau in kawhhran pasarih hnen ih ca a kuat milkha kan hrng khal ah thathnemnak a nei ding ih a lak a si lo ding. Cuticun a kamcia mi laksawng ropi, a nehtu pawl hrangah a ret mi cu a co tu kan si ve ding.


Hruaitu - Rev. Dennis Ngun Thawng Mang - Chinland Today Media\nHruaitu – Rev. Dennis Ngun Thawng Mang\nZomi Baptist Convention (ZBC) ih General Secretary Rev. Dennis Ngun Thawng Mang thusuhnak hi CT team pawl in a veikhatnak live ih thusuhnak kan tuahmi a siih, tlamtlin lonak parah in rak theihthiam sak ding CT thlirtu zate hnenah ka dil duh a si.\nPastor Thomas Tun Sian Mung ih ordian an pek nak ah Baptist Union of Victoria (BUV) ih sawmnak leh Pastor Thomas, Chin Christian Fellowship (CCF) Melbourne pastor ih sawmnak ruang ah Australia a tlawn thei nak cu a si.\nMay 2, 2011 ah Melbourne a thleng ih Chin Christian Fellowship (CCF), leh Emmanuel Christian Church Melboure ah Pathian thu simnak a nei. Australia khawpi Sydney khalah Pathian thuthangtha simnak anei zo ih tu ah Perth ih Chin mi pawl hnenah Pathian thu simnak a nei rero lai fang a si. April 31 ni ah Kan ramah a kir sal ding.\nYoutube Ah fiangten:\nRev. Dennis Ngun Thawng Mang, ZBC Gen. Secretary Interview


makita metal cutting saw – searchco.info\nHome\t/ home ideas / Makita Metal Cutting Saw\nmakita metal cutting saw metal cutting saw watts.\nmakita metal cutting saw cordless lithium ion 5 7 8 in.\nmakita metal cutting saw a 6 1 4 inch tooth metal cutting saw blade with 5 8 inch arbor.\nmakita metal cutting saw cordless metal cut saw skin cutting sawing.\nmakita metal cutting saw specialized metal cutting blades for cold saws.\nmakita metal cutting saw metal cutting saw.\nmakita metal cutting saw metal.\nmakita metal cutting saw ion cordless metal cutting saw 5 7 8.\nmakita metal cutting saw get quotations a japan grinding wheel cutting tablets grinding wheel profile cutting machine steel sheet metal.\nmakita metal cutting saw lithium ion cordless 5 7 8 inch metal cutting saw kit.\nmakita metal cutting saw lithium ion cordless metal cutting saw 5 7.\nmakita metal cutting saw ion metal cutting saw body alt image 1.\nmakita metal cutting saw volt 5 7 8 metal cutting circular saw new.\nmakita metal cutting saw.\nmakita metal cutting saw ion cordless 6 metal cut saw skin only.\nmakita metal cutting saw cold metal cutting saw.\nmakita metal cutting saw metal cut off saw.\nmakita metal cutting saw 5 3 8 cordless metal.\nmakita metal cutting saw metal cutting saw cordless solo.\nmakita metal cutting saw cutting saw blade d teeth.\nPrevious Article Maple Stain\nNext Article Headboard Wall Decal


SEEMTIRNAK 1 | FCL Bible | YouVersion\n1A hmaisabik ah Pathian in lei le van tla a seemsuah. 2Lei cu pianhmang nei lo thlahawmpi lawng a rak si. Thimnak in ti thukpi cu a khuh ih, Pathian ih Thlarau cu tipi parah a leng. 3Cun Pathian in, “Tleunak um seh,” ti ah a ti ih tleunak cu a um. 4Pathian in a zoh tikah a ṭha a ti. Cun Pathian in tleunak cu thimnak ihsin a ṭhen. 5Tleunak cu “Sun,” ti ah a ko ih thimnak cu “Zan,” ti ah a ko. Zanlam a liam ih zinglam a suak, ni khatnak a si.\n6Cun Pathian in, “Tidai ṭhentu ah vankuumpi um seh, hmun dangdang ah tidai cu um hai seh,” ti ah a ti. A ti bangtuk in a um. 7Vankuumpi cu Pathian in a tuah ih a hnuai tidai le a tlun tidai cu a ṭhen. 8Pathian in vankuumpi cu, “Van,” ti ah a ko. Zanlam a liam ih zinglam a suak, ni hnihnak a si.\n9Cun Pathian in, “Leicar a langnak dingah van hnuai ih tidai tla cu hmunkhat ah khawm-aw hai seh,” ti ah a ti. A ti bangtuk in a cang. 10Pathian in leicaar cu, “Leilung,” ti ah a ko ih hmunkhatih a kom-awmi tidai cu, “Tifinriat,” ti ah a ko. Pathian in a tuah ciami a zoh tikah a ṭha a ti. 11Cun Pathian in, “Leilung in thingkung hramkung a phunphun, ci a neimi le rah a neimi, suah seh,” ti ah a ti. A ti bangtuk in an cang. 12Curuangah ci a neimi le rah a neimi thingkung hramkung phunkim leilung in a suahter. Cun Pathian in a tuah ciami a zoh tikah a ṭha a ti. 13Zanlam a liam ih zinglam a suak, ni thumnak a si.\n14Cun Pathian in, “Sun le zan ṭhentu dingah, ni le thla le kum ṭhentu dingah, le nithla relnak ah van ah khin tleunak tla um hai seh; 15Van ah an vaang ding ih leilung ah tleunak an pe ding,” ti ah a ti. A ti vekin an um. 16Cuticun Pathian in tleunak tumpi pahnih a tuah: sun caan reltu-ah ni a tuah ih zan caan reltu-ah thlapi a tuah. Arsi pawl khal a tuah. 17Leilung tleutertu dingah hi tleunak pawl tla cu Pathian in van ah a ret. 18Sun le zan uktu dingah le tleunak le thimnak ṭhentu dingah an si. Pathian in a tuah ciami a zoh tikah a ṭha, ti ah a ti. 19Zanlam a liam ih zinglam a suak, ni linak a si.\n20Cun Pathian in, “Ti sungih a nungmi sahring a phunphun tidai in suah seh, leitlun thli lak khalah vate tla zam hai seh,” ti ah a ti. A ti vekin an cang. 21Curuangah ti sungih ṭihnungza sahring tumpipi Pathian in a seemter, ti sungih a um a nungmi sahring a phunphun tla a seemter; cun vate a phunphun khal a seemter. Pathian in a tuah ciami a zoh tikah a ṭha, ti ah a ti. 22Cun Pathian in, “Ti sungih a nungmi sahring pawl cu pungzai uhla tipithuanthum khat ṭheh uh, vate pawl khal pungzai uhla leitlunah khat ṭheh uh,” ti ah thluasuah a pek. 23Zanlam a liam ih zinglam a suak, ni nganak a si.\n24Cun Pathian in, “Innzuat sumhnam a phunphun le hramlakih ramsa a tum siseh, a fate siseh, a bokvakmi phunzakip leilung in suah seh,” ti ah a ti. A ti bangtuk in an cang. 25Cuticun Pathian in innzuat sumhnam a phunphun le hramlak ramsa a tum siseh, a fate siseh, bokvak ih a caang theimi hmuahhmuah tla a tuah. Pathian in a tuah ciami a zoh tikah a ṭha, a ti.\n26Cun Pathian in, “Milai tuah thlang uhsi; kanmah ih hmuihmel kengin kanmah bangin kan tuah pei. Ti sung um nga le vanih a zammi vate tlunah siseh, innzuat sumhnam le hramlak ramsa a tum a seen parah siseh, bokvak ih a caang theimi tlun khalah siseh, thu an nei pei,” ti ah a ti. 27Cuticun Pathian in milai#1.27 Milai: timi hi Hebru ṭong cun ‘Adam’ ti a si. cu a seemsuah; Pathian in amah ih hmuihmel vekin a seemsuah. Pathian in mipa le nunau a seemsuah a si. 28Cun Pathian in an hnenah thluasuah a pek ih, “Fa tampi nei in pungzai uhla leilung hi nan luahkhat pei ih nan thuthu in nan umter pei. Ti sungih nga siseh, lei parih a vakmi ramsa tinkim a tum a seen le vanih vate hmuahhmuah tlun khalah siseh, thuneihnak ka lo pe,” ti ah a ti. 29Cuih tlunah Pathian in, “Leilung tlunah thlaici a phunphun le thingtheirah a phunphun nan ei dingah ka lo pe a si; 30vate phunzakip le ramsa tum le te phunzakip, a bokvak theimi ih an rawl dingah hramhring le thingrah ka pe a si,” ti ah a ti. A ti bangtuk in an si. 31Cun Pathian in a tuah ciami hmuahhmuah a zoh tikah a ṭha ngaingai ti ah a ti. Zanlam a liam ih zinglam a suak, ni ruknak a si.\nFalam Bible Revision © Bible Society of Myanmar, 2002.\nLearn More About Falam Common Language Bible\nExplore SEEMTIRNAK 1 by Verse


NLD in zo pawl Vice president ah a thun pei? | VCTH\nNLD in zo pawl Vice president ah a thun pei?\nHome » Thlirnak » NLD in zo pawl Vice president ah a thun pei?\nBy vcth on March 1, 2016.\nTulai mipi ih an thei duhbik mi thu pakhat cu NLD in zo vice president ah zo a thun pei ti hi a si. March 10 ah vice president hmin cu Hluttaw ah thun lut ding a si.\nNLD hotu pawl in cu Pi Aung San Suu Kyi cu president a si ko ding, a hnu le rang lawng si ko tiah an ti.\nAsinan tuitum ih vice president hmin thun lutmi ah cu a hmin a tel thei lo ding. March 10 ih hmin thun ding a siih ziang ti lam khal in daanhrampi, 59f, rem le cawlhter sungnak ding caan a um lo.\nCuruangah tulai fang mitampi ih NLD ih vice president ih a thun ding tiih an zumbik mi pawl tla cu Pi Aung San Suu Kyi thawn nai aw, nel awtu pawl an si.\nA pakhatnak ih an zummi cu Pi Aung San Suu Kyi ih a rualpi tha a simi U Htin Kyaw a si. A pahnihnak ih an zummi cu Pi Aung San Suu Kyi ih bulpak harhdamnak tuanvo laktu le NLD harhdamnak committee sungtel a simi Dr. Tin Myo Win a si. A pathumnak ih an zummi cu CEC sungtel Dr. Myo Aung a si.\nU Htin Kyaw cu Kawlram cangan thiam hminthang Min Tuh Wan ih fapa a si. A pu, a nupi ih pa, tla NLD CEC sungtel a rak si dang. Cun a nupi Daw Suh Suh Lwin tla Yangon ramthen, Tongkhuah pengih NLD MP a si.\nDr. Tin Myo Win cu Pi Aung San Suu Kyi ih bulpak le innsungsang sibawi in kum reipi hna rak tuantu a si.\nDr. Myo Aung cu NLD thok pek ihsin a teltu pakhat a siih tulaifang Cozah hlun le cozah thar thuneihnak thaten pek aw theinak ding committee ih tuanvo neitu pakhat a si.\nAsinan NLD lam in official in vice president ah zo an thun ding ti thu an suahmi, a than mi cu a um lo. Ramkhel lam a thlirtu pawl ih zumnak le ruahnak men cu a si. BBC


CNA le CDF-Thantlang In Lungler Ralkap Sakhan An La – Meifar\nCNA le CDF-Thantlang in Lungler ih um ralkap sakhan cu an do ciamco hnuah an la thei. CDF in “September 10, 2021 ah Thantlang ramsung, Lungler khua ih ralkap sakhan cu CNA le CDF-Thantlang in mipum 200 luan in kan va do.\nRalkap pawlin doawknak vanzam thawn in kap ruangah dung kan sip. September 11, 2021 zanlam nazi 7:45 ah mipum 400 hrawngin kan va dosal, kan kapaw ciamco hnu zan nazi 9:30 hrawngah ralkap sakhan pumpin kan la thei.\nKan doawknak ah ralkap lam 12 an thi, CNA le CDF-Thantlang lamah mithi kan um lo ih hliamtuar 8 an um. Sakhan kan lak hnuah an ralthuam pawl kan la ih sakhan cu kan urkang” tin an tarlang. Lungler kiangkap mipi pawl cu Mizoram lamah an tlan ih Mizoram in ṭha zetin arak mikhual.\nSave Mizoram ah “Tulai Myanmar ramsung buainak ah kan unau Chin mipi pawl hi an zangfak um tuk. Tuisun ah Lungler ih um ralkap sakhan cu CDF pawlin an lak ruangah ralkap pawl an ra cangvai sal ding ti an phang ruangah raltlan tampi an ra tlanlut sal.\nAn ra tlannak Mizoram ih khua pawl hi khawte ngaingai kan si, kan theitawk in kan rak buaipi nan kan pase zet. Cun, Tio tiva kap ah raltlan tampi an um lai, zarhkhat hrawng ei le in ding lawng an keng thei.\nKhua lam ih va kirsal ding cu an ngam nawn lo. Curuangah raltlan pawl zangfak ih bawm duh nan bawmnak ding thei lo hrangah Ngharchhip VCP pu Zonunmawia Chinzah (Facebook), Secy Albert Hnialum Hlutea (Facebook), a post-tu phone number 6909714802 ah nan pehtlaih thei” tin an tarlang.\nCDM Tuah Duh Lo Ih Zung Kai Pawl Cu Ralkap In Sumpai An Dil


Falam ah Covid 19 thawn pehpar in Daan thar an suah | Falam Online Media\nFalam ah Covid 19 thawn pehpar in Daan thar an suah\nJuly 17, 2021 Ni Hnem Sung\t0 Comments\nFalam Covid boruak thawn pehpar in theitawk suah ih ṭuanvo la rerotu Volunteer le Falam Covid ṭuanvonei pawl cun Covid mithi vui thu thawn pehpar in daan thar an suah ih mipi lam khalin cuih daan cu thlun tengteng dingin sawmthannak an nei cih.\nCumicu Covid mithu vui tikah Volunteer mipum 6, Pastor 1 le siattongtu sungkhat 3 ti`n mipum 10 lawng tel thlang ding, Volunteer pawl ih mawțaw ah minaa le midang pawl to lo ding tipawl a si ih, Volunteer ṭuanvonei mipakhat cun “Covid mithi ruak vuinak ah mipum tam ih thlahmi cun Nat karhzai ternak a si thei ruangah atu kan dinhmun ah kan ralrin țul tukmi a si. Curuangah COVID-19 ruangih a thimi ruak kan vui tikah Volunteer mipum 6, Pastor 1 le sungkhat 3 tiin mipum 10 hnak ih tam lo thawn lawng, vui thlang dingah Falam COVID țuanvo nei pawl in an relcat zo. Kan thlun tengteng cio pei.”\n“Volunteer pawl ih mawțaw ah minaa le midang pawl kan phur lo. Ziangahtile nunnak thaap in pum a petu Volunteer pawl hi nat ngah olbik nak sungah an um ruangah a cang thei bikin Nathrik kaai lo dingin kilhim aw rero a si. Volunteer pawl ih mawțaw ah nathrik a taang pang lonak ding hrangah minaa phur tivek, thlaan fehnak ah mithi innsang pawl phur tivek tuah lo dingin kan hrial hrim. Curuangah phundang ih hmusual lo ding le Volunteer mawțaw thawn minaa phurh sak dingih dil tivek tuah hram lo dingah theih ter phah in sawmnak kan nei a si” tiah CRCDF FB cahmai ah sawmthannak ca a tarlang a si.\nTu dinhmun ah Falam ih Covid 19 mina 433 an um zo mi ah Siizung suak 213 le mithi 35 an um zo tiah theih a si.\n← SAC ralhraang in Awmanglo tukin Kum kim lo Nauhak pahnih Tazacuai\nFalam ah Nihnih sungah Miruak 6 Vuiliam →\nInn sak saal ṭul ding khawp in SAC ralhraang pawl in Ṭaal khua an Ṭheuhsuah\nAugust 17, 2021 August 17, 2021 Ni Hnem Sung 0\nSAC Chairman Pu Ngun San Aung in Chin Phunpi Ni hman danding relsuak


Thlatang Tikcu Lawm Aw - Chinland Today Media\nFebruary 19, 2009 6:20 am·0 comments\nSiar: Saam 42\nZiangahso hitluk lawmmam ih ka riah a siat… Asinan ka ruahsanmi cu Pathian lawng a si. Amah cu ka thangtthat saal ding. I Runtu le ka Pathian cu. – Saam 42:5\nKumkhat Sung Baibal: – Puithiam 25 – Marka 1:23-45\nTikcu pali ummi ram ih um ka duh. Vur tlak caan ah meisa kiang ah casiar in um ka duh nain khuasik caan February thla tiang a rei tikah ka duhnak a zor deuh.\nNikhua ziangvek a si khal le thlatang ih hleicenak cu Khrismas a si. Khrismas ceimawinak pawl an phoih thluh saal hnu hmanah Khrismas lungawinak cu a taang thotho lai.\nJesuh Khrih ih suahcam sihlahsehla thlatang cu lungleng za a thim ih thanau in ruahsannak ka nei lo ding. Sualnak le thutthennak ih luat dingah Amah ih thukamnak le thazaang pek umpinak ruahsan ding kan nei lo ding. Vanram co ding ruahsannak a um lo ding.\nSaam ngantu in, “Ziangahso hitluk lawmmam in ka riah a siat? Ziangah so hitluk lawmmam k a thinlunga baang?” tiah a sut. Himi damter theinak ding cu a fiang. “Asinain ka ruahsanmi cu Pathian lawng a si. Amah cu ka thangtthat saal ding. I Ruuntu ka Pathian cu!” (Saam 42:5).\nC.S Lewis ih nganmi Narnia thuanthu sungah Mr. Tumnus in, “Thlatang a si ringring nain Khrismas a thleng dah lo,” tiah a phunzai. Sikhalsehla tikcu le caan tuahtu Pathian a theitu kannih pawl hrang ahcun kan thinlung sungah Khrismas a si ringring.\nKan nunnak phurh a rit tikah,\nKhuasik le thlatang a sau tikah;\nKan thinlung sungah meisa seem saal aw Bawipa,\nNa meisa tleuter in cakter aw.\nKhrismas sinak taktak in thlatang ih siatnak dawi hlo seh.


2015 Hrilawknak Thlirsalnak - Chinland Today Media\n2015 Hrilawknak Thlirsalnak\nNovember 11, 2015 12:53 pm·0 comments\nBy Salai Chin\nKum 50 lenglo ralkap palbehnak hnuai ihsin tlansuahnak dingih ruah le beisei mi, ramsung le ramleng mipi, political leader-pawl le international community tiangih an hngahhlap zet mi 2015 November Election cu buainak le harsatnak fatete um cingin tluang zetih tthehsuak thei a si hi a lungawium ngaingai. Cun mipi beisei emem NLD in nehnak a co ding khal a fiang zo tikah lohma hma khat suah a si ruangah thaw khat cu a veng ta hrimhirm. Hmai lamah ziang a ra cang ding ti cu a tikcu in a rel leh pei cu!!\nNLD nehnak cu mipi nehnak rori a si. NLD party hrimhrim hi mipi duhphawrhnak ihsin ra suak mi a si. Mipi an feh mupmo mi cu Pi Suu Kyi in a hruai ih mipi khalin an hruaitu an rin tawk ruangah hivek nehnak a ra cangsuak a si. Anmah Pi Suu Kyi in a sim ttheu mi cu “Mipi bawmnak le dinpinak ruangah NLD hi a ding thei a si” timi hi a si. Mipi rori hin Dictatorship uknak hi an ning tuk zo ruangah anmahte tlansuah an duh ih cutin hruaitu dung an thlun mai a si. Mipi rori hi thlengawk duhtu an si ih an pekawknak le an tthahnemngaingak khal sang tak a si. Tu cun mipi ngaidan a langsuak zo_ Ralkap thuneihnak an ning luaksuak tuk zo ih mipi thuneihnak thawn hruaiawk an duh timi hi a si.\nTui ttum hrilawknak hi a dikin a fair maw ti hi thusuhnak pawimawh zet a si. Canagantu in a ti ttheu mi cu a fair deuhdeuh le NLD an cak deuhdeuh ding ih a fair lo pauh le USDP an cak ding ti a si. Tu hi tawkfang a fair ruangah NLD in hi zat seat an ngahnak a si. Hi hnakin fair sin sehla seat 3/4 hrawng an ngah bet lai ding!! Hrilawknak pakhat a dik maw timi zoh tikah a tlangpi in thil pathum zoh a ttul. Hrilawk hlan, hrilawk ni le hrilawk hnu tiin.\nTu hrilawknak ih a fair lo zia langternakbik pakhat cu Danhrampi a si. (1)Danhrampi in Party pakhat leader cu President ttuan thei lo dingih a kham ahcun cuih party cun a vote ngah ding zat a ngah lo ding ti a fiang. Pi Suu Kyi hin Kawlram a phatsan lo ding ti hi mipi in an ring tawk ruangah vote an peknak a si. Ralkappawl khawruahnak cu mipipawlin a dik lozia an langter a si. (2) Party pakhat ttanpitu ding ralkap MP 25% Parliment ah an um hi Meter 100 tlan zuamawknak ah meter 25 thleng cia ih zuamtu thawn an bangaw. (3)Voter list dik thei lo mi khal hi thawsak a herh ngaingai. Hi khal hi mipi vote petu mal sehla, an member neih cia le acozah hnattuan tivek thawn tlin an beisei ruangah hiti an tinak a si. Vote pe ngah lo an um hnuaihni tho. (4) Campaign laiah NLD hruaitupawl hringhronak, tibuainak, bualrawn hman siang lo, Hall hman siang lo tivek rel ding tampi a um. Kachin ah napi vuak an tawng, Takitah ah U Nai Ngan Lin cu nam thawn dawh a si. (5) Mipi hringhro le lemsiah thawn vote leinak ziangmaw zat a um. (6) Hrilawk ni ah Myitkyina, Lashio le Taunggyi ah vote ruknak a um. Khui lam ih ta ti theih lo mi vote dip khat lai a ra thleng ti a si. Hmun dang khalah rel ding fatete cu a um (7) Ralkappawl zalen zetin vote an thlak thei lo hleiah an Polling Station zoh a ngah lo. (8) Result phuan a fung tuk. Result thleng cia mi rori phuang loin a nini in an ret. (9) Union Election Commission hin USDP an ttannak hi point tampi rel ding a um. Hipawl bakah ziangvek thil dik lo ha ra suak leh vivo ding timi cu can in a herpi leh ding.\nHrilawk ni ihsin ni 90 sungah Pyidaungsuh Hluttaw toih Speaker hril phawt ding a si. Cun President le Vice Presidentpawl hrilin cupawlin acozah tuah ding a si. President tling dingin MP 229 vote a ngah a ttul. A hlanah cun 333 a si nan MP 7 ah hrilawknak tuah thei loin a lawng ruangah a si.\nUSDP hruaitupawl hin tlin an rak zumaw ve deuh a si hmang thutiam khal an rak pek. Cun hrilawknak khal a cang thei tawkih dik le zalen ih tuah an rak tum. Anni zumdan ah cun Party 92 lai an um ih USDP le NUP ti lo cu Democracy party hlir an si. Peng pakhatah party 6/7 lai kan zuamaw dingih Democracy lam duhtu vote hmun 6 laiih a tthekdarhawk cun kan member cia le acozah hnattuan tivek thawn 26% cu kan ngah tengteng ding tiin an rak ruat a bang.\nKawlram hin 1960 hnu lamah a fair zet mi hrilawknak hi kan nei dah lo. 1990 election khal a fair zet vekin an rel ttheu. Party leader thawnginn sungih khum cingin hrilawknak a fiar ti cu a um thei lo. Voter list le vote pek vekah cun a rak fiar zet ko. Cun 2010 cu theih zo vekin NLD zuam thei lo dingin an tuah hleiah duhduh zat vote ruk kha a rak si.\nHrilawknak hi a cem hrih lo. Tu cu palai hril men a si. Acozah hrilawknak ngai cu Hluttaw ah a si ih cutawk ah USDP in 25% an nei cia. Asinan NLD le a rualpipawl (AND, SNLD, ZCD) in 95% (72% of all MP) hrawngih an neh zik ruangah phan ding a um lo ah a cang. Tahthimnakah Chin State Assembly ah MLA 24 kan nei. 18 cu mipi hril an si ih 6 cu ralkap. Tu hi NLD 11, USDP 5, ZCD 2, ralkap 6 an si ruangah NLD cun neh zet vekin lang hman sehla ZCD tel lo cun USDP le ralkap kawmaw thawn 11 veve in an zataw tinak a si. Asinan State acozah cu president ih ruat a si ruangah central lam thlir sawn ding a si.\nMipi thinphannak dang leh cu thuneihnak an hlanaw pei maw, ti hi a si. Ziangahtile 1990 ah a thutiam pahbal in thuneihnak an rak hlan lo zo ruangah a si. Asinan tui ttum cu a hnuailam thu ruangah hlanaw dingih zum a si.\nAnmah Rori ih Hrilawknak ah an Sung Ding Ti an Thei Cia: Ralkappawl hin mipi an tiretheih tuk zo ruangah mipi in an duh lo, an fih ti an thei cia. Democracy ih an feh a si ahcun hrilawknak a um dingih hrilawknak a um cun an sung ding ti an thei cia ruangah ramri kham an tuah cia. Curuangah Danhrampi rem theih loin an tuah ih anmai ttanghma ding an hum cia. An sian zat sung lawngah political party in acozah an tuah ding.\nThuneihnak an Kai Lai: Kawlram ih thuneitu taktak cu National Defense and Security Council hi a si. Hi thusuak lo cun President in vuanzi a ruat thei lo, thawngtla a suah thei lo, mi a ngaidam thei lo,.. tivek a si. Hinak member 11 an um. President, Vice President 1, Vice President 2, Pyituh Hluttaw Speaker, Amyota Hluttaw Speaker, Commander-in-chief, Deputy Deputy Commander-in-chief, Attorney General, Foreign Minister, Defense Minister, Home Minister, Minister of Security & Boarder Affairs an si. Hinah Ralkap in member 6 an nei cia ih acozah cun 5 lawng. Curuangah thuneihnak taktak kaitu cu NDSC a si ruangah acozah cun management lawng an kai ding.\nHluttaw ah 25%: Ralkap le USDP hruaitupawl hum dingah Hluttaw ah ralkap palai 25% an um lai. Cupawl lungkimnak tel loin Danhrampi thleng a theih lo.\nChief Army Thuneihnak: Ralkap lalbik Commander-in-chief cu thuneihnak sang lutuk a nei lai. Ralthuam keng vuanzi pathum cu amai ruat an si ih ralkap MP pawl khal amai ruat an si. Asinan Thein Sein pawlin anih cun an thu hnuaiah an ret lai.\nRalkap Lubikih Gen. Min Aung Hlaing le President Thein Sein in, “Ziang Party in an neh khal le kan pawm ding/ thuneihnak kan hlan ding” an ti.\nHluttaw Kotu ding Thura Shwe Mann: 1990 Hrilawknak ah cun Pyituh Hluttaw kotu ding cu ralkap an si tikah an ko duh lo. Tu cu Hluttaw kotu ding cu Thura Shwe Mann, Pyidaungsuh Hluttaw Speaker a si ruangah a ko tengteng ding. Hluttaw Ko timi hi Democracy ah cun thuneihnak hlanaw ti tluk deuhthaw a si.\nDanhrampi a Um Zo: 1990 ah cun Danhrampi a um lo ruangah an duhduh an tuah. Asinan tu cun anmai tuah mi, anmah rori ih kilhim an tum mi Danhrampi ah hrilawk ihsin ni 90 sungah Hluttaw kawh ding ti a si ruangah an ko tengteng ding.\nTulai Acozah Cangvaihdan: Tunaite ah acozah dinhmun sangpwl ah ralkap ihsin mi an ra `hawnter. Harhdamnak lamah mi 350 lenglo cu sinnak sang taktak an pe ih doctor-pawl in an dodal ruangah mi 12 lawng an ret ih an hnukkirsal. Tu hi thu`hennak zung Director ah ralkap an ret lala, cucu Myanmar Advocate Council in an dodal lai tak a si. Cun fimthiamnak khal ret an tum ti a si. Hi hin an sung a si khal le hmun kip ah hram hnget bun ta an tum ti a fiang.\nRamdang nawrnak a na tuk thlang. Cuhleiah leitlun theih ih an thutiampawl hlen rori an duh ve ding.\nKan ram mipi, eihawlnak le nuntukhawsaknak ruahih thuneihnak hlanawk lo cun tingaihnak a um nawn lo. Buainak tumpi a suak ding. Ralkap khalin mipi thisen suah cu an duh ve ce lo ding.\n88 tlawngta thattu ralkap kha an pension thluh thlang ruangah tu ih tapawl hi cun mipi an ttih tuk nawn lo.\nChin party pawl an sung thluh hin ruah ding a tamter zet. ZCD in Tedim ah le Tonzang ah mal lai nehnak co lo sehla cu mualpho a roh sin ding. Tui ttum cu NLD thlihran a nat tuk ruangah le mipi in Pi Suu Kyi an atcilh tuk ruangah Chin party lawng si loin Tlangparmi Party cu an talbuai thluh. Arakan National Party lawng an cak. AND cun State, Amyota le Pyituh tiangin an cak thluh.\nHi ca ngan laiah result an phuang thluh hrih lo nan Karen, Mon, Kachin, Chin le Kayah miphun party pawl cu vuakpherh thluh an si. Pahnih khatte vek fang an tling. Shan khal party tumbik pahnih SNDP le SNLD an kawmawk thei lo ruangah an tuar ve nasa. Rakhine hlawhtlinnak cu an kawmaw thei ih Shan cu an kawmaw thei lo. SNLD hi 1990 hrilawknak ah NLD sangtu MP tampi ngahtu a si nan tu cu 10 kiangkap hleilo a ngah lo ding a bang. SNDP lephei cu pakhat hman a ngah hrih lo. Parliment ah Seat 40% (200) hrawng ngah zumaw emem Nationalities Brotherhood Federation timi party 22 telnak cu MP an ngah mumal hrih lo. Zum hnakin thlipi a na ti cu zawi el theih hman a si lo.\nCulawng si loin Kawl party tumpipi Seat thawng khat zikte cuhtu Ne Win dungthlun National Unity Party, Seat 400 lenglo cuhtu President Thein Sein thurawn upa Nay Zin Latt ih National Develpment Party, NLD ihsi suak National Democratic Force le National Farmer Development Party pawl khal seat khat hman an ngah lo. Culawng si loin MP lar zet U Thein Nyunt le Independent ih cuhtu dan thiam hminthang Dr. Nyo Nyo Thinn pawl khal an tla thluh. USDP hruaitu le Minister pawl khal an sung thluh deuhthaw. Pahnih khat cun vote dik lo deuh thawn an tlingsal. Mipi lam ttang zettu Thura Shwe Mann khal a tla riai. Vice President Dr. Sai Mauk Kham ih cuhnak Lashio ah vote siar ttheh hnu, Polling Station khar hnu ah khawi ita ti theih lo dip thawn 10000 lenglo a ra thleng ih cutin a tlingsal ti a si.\nChinram ah NLD in nehnak a co hi lungawiza ngaingai a si. NLD in acozah tuah in in hruai ve sehla timi hi Kawlram mipi tlangpi vek thotho in cangantu hin hmuh a cak ve. Kan ram hi eihawlnak ah a tthangso deuh ding ih bulpak zalennak le thutthennak dik deuh tla a um ding ti cu a beisei in a zum ve rori. Cun Chinram ih NLD MP pawl khal hi Chinmi thotho an si ruangah le mifim mithiam an si ruangah Kawl party kan hei ti tak nain an rinsan um nasa ti lo theih an si lo.\nAsinan Chinmi hrangih zahumnak cu Chin party in Chinram ah nehnak coin rorel sehla ti hi a si. Thimnak ah AND cun Rakhine ramah 70% hrawngin nehnak an co tikah an zahum nasa. Cutin NLD an ttuanpi thotho fawn, an ttha ta rori a si. Tu cu kan Kawl pulepawl ih khabe khawng zoh attul thlang ding.\nZiangruangah Chin party vote loin Central party kan vote tling timi hi ruah tlak ngaingai a si. Thlengawk kan duh tuk ruangah ti zik sehla Chin Party thawn khalin Parliment ah thlengawknak a um thei tho si…Rakhine vekin. Mipi mawh ha hruaitupawl ih mawh sawn ti cu ruah tlak zet a si.\nHitin Chin party-pawl tlaksiatnak san vun zoh sehla;\nRalkap uknak mipi in an nin tuk zo ruangah anmah runsuak thei dingih an ruah Pi Aung San Suu Kyi le NLD at-in an atcilh. Hi hi rampi huap in a si.\nChin Party-pawl an kawmaw thei lo. Asilobik ah CPP, CNDP le CLD tal kawmaw sehla an cak tengteng ding. Tu vek dinhmun cun 2020 khalah boruak a ttha cuang lo ding. Mipi in Township based party vek ah an tthumawngam ngaingai lo. Chinmi hruaitu party le Chin huap hruaitu kan nei lo. Curuangah Party kawmawk lam thu tawlrel lohli a tul ding. Hngal thawhih cu e, kha e ti loin kawmawk phawt cu Chin Party-pawlih ti ding hmaisabik a si.\nFalam peng party ih ruah mi CPP cu sawhhngehawknak lamah a tlasam zet. 2010 nehtu si cingin 2012-2014 karlak hrawngah ttiakvai zik vekin thu a thang ciamco. Cun party cangvaihnak a um lo. Party sung ihsin suak le party dangih tlan an tam.\nHi hi Nationalist mitkharh thawn kan thlir ruangah a si. Ngaingai cun kan hriltlin mipawl hi rintlak zetzet an si. Falam pengih kan hril mi Pyituh Hluttaw MP Dr. Salai Riang Vel hi midik le rintlak cathiam a si. Hminsiatnak nei dah lo a si. Cun Amyota Hluttaw MP Pu Louis Zung Hlei Thang tla hi miralttha thurel thei a si. Tu term ah tla MP lakih thurel tambik 4 lakah a tel. Chinmi mithmai ngahtertu a si. MLA Pu Lian Luai tla hi danthiam a si hleiah ram le miphun hrangih a tthahnemngaidan tla cu mipi theih a si. Vanzam ttumhmun hrang siseh, Rih zin hrang siseh a cangvai nasa ti kan thei cio. MLA Pu Ral Hnin khal mirintlak le miphun duhdawttu a si. NLD Falam ih an pabik pakhat Pu Run Bik khal midik, mittha le miphun duhdawttu a si ih cupawlin kum 5 sung ram an hruai ding cu tha a tho zet.\nKalay ih hotunubik Pi Lal Than Siami (Aye Aye Mu) khal Pu Do Thwangih fanu a sinak lawng a si lo Central tiangih an rinsan mi a si ih, Central Excutive Committee, Central Campaign Committee for 2015 Election, Kalay Chairwoman a si. Rinsan tlak a si ti a fiang. Pyidaungsuh Hluttaw ah Chinmi pakhat le Kawl pakhat, Sagaing Assembly khalah Chinmi pakhat le Kawl pakhat an si ruangah Chinmi hrang a hnangam thlak zet.\nKan Chin Affairs Minister thar ding Pu Lal Thawm Thang khal hi hminsiatnak nei dah lo, mittha a si. NLD acozah hnuaiah Lairawn mipi in hruai ding hi a phurum zet. Minung timi cu mi dangdang, mithar tla hin ruahnak thar le ttha taktak an suah ttheu sawn a si.\nCPP cu Parliment sungah a lut lo nan miphun an duhdawt ih ttuan an duh a si ahcun hnattuan theih ding tampi an nei ding. Pi Cheery Zahau in Chin Tv interview ih a sim mi, “Hluttaw ka luh khalah luh ngah lo khalah Chinmipawl sumlut tthangsoter dingin ramdang hawipipawl thawn Laitlang ah hnattuan sersuahdan kan ruat zo” a ti mi kha thazang ngahza ngaingai a si. Tu hlanah khalah MP a rak si lo nan mipi hrang a ttuan zo vekin ttuan peh ding tampi a um. CAM ttuan lai Pu No Than Kap khal Party president dinhmun in hna tampi a ttuan thei lai ko ding. Cun MP cuhtu siseh, cuhlotu party hruaitupawl khalin hna an ttuan peh vivo ding ti beisei a si. Thimnak 2010 hrilawknak ah CPP cu Kalay ah an cak lo nan Hluttaw Speaker ra tlawn ttumah CPP Kalay Chairman Pu Ma Tuah in dilnak a rak tuah ruangah Laimi umnak ah High School pahnih pek a rak si dah a si.


Na Tlangval Na Duhdawt Tuk Asikhallen Langter Tuk Hlah – Meifar\nNa Tlangval Na Duhdawt Tuk Asikhallen Langter Tuk Hlah\nNa tlangval hi na duhdawt tuk asikhallen langter tuk aw hlah, na thinlung sung lawngah ret ṭha aw. A mawi tawkfang lawng in langter aw, na duhdawtnak na langter tuk asilen a lo namnuai mai ding.\nZiangvekin thutiam kamawknak a lo pe asikhallen 100% in zumaw hlah, leitlun ih ṭongkam ṭhabik/mawibik hmangin a lo lem asikhallen na taksa kha a hrangah hlanaw hrimhrim hlah. Hmailam caan cu zohman in an relcia thei lo ih nan ṭhenaw sal thei ringring ti kha thei camcin aw.\nMipa pakhat lawngah thinnat ciamco ding a si lo mipa dang tampi an um ti kha thei ringring aw. A lo tlansantu mipa hrangah na mitthli forter hlah, a lo duhdawt ngaingai asilen na hnenah ara kirsal mai ding. Ara kirsal lo asikhallen khuanui samhrisih nan si lo tin ruat thiam awla na thinlung sangka cu valdang hrangah lamzin sialsak aw.\nMidang aiin nangmah le nangmah kha duhdawtaw hmaisa bik aw, cun mah le mah rinsanaw thei dingin hnaṭuan zuam aw, thiamthil pakhat khat nei dingin zuam aw. A netabik ahcun mipa hi zum awl tuk aw hlah, na duhdawt tuk asikhallen na thinlung mit cu cawter hlah. (#Lungthin a kekkuai zo mi lengnu)


Kalaymyo HERO Salai Than Sang A Thi - TIMES OF CHIN NEWS\nKalaymyo HERO Salai Than Sang A Thi\nKalaymyo Tanbu khua mi Salai Than Sang cu April 1, Aung Chian Tha ih kahawknak ah meithal in a pum ah an kap ngah, Falam sizung ih tuamhlawm a si hnuah April 3 zinglam nazi 2 ah a thi tiah theih a si. “Aung Chian Tha khua ah zinglam nazi 9 in kahawknak a thok, ralkap pawl in Than Sang ih pum ah an kap ngah.\nNatchaung sizung ah an tuamhlawm, dathman zuk ṭul an tikah Kalaymyo asilole Falam feh ṭul a si. A naa tuar nuam ding fang lawng in sii an dawt. Natchaung lamah kahawknak a um rero sal tikah Hakhali ah an relh. Cui sin Falam sizung ah fehpi a si, nazi 9 hrawngah\nOperation an ṭheh ih zinglam nazi 2 ah a thi” tiah tualsung mi pakhat cun a sim. Salai Than Sang hi kum 26 mi a si ih Physics in buaih ngah zo a si. A ruak hi Falam le Webulah mino pawl in an rak thlah ih Hakhali mino pawl khalin an rak hmuak. Khua a thlen ve ten rei lo te ah phum ding a si. Credit: Chinlung Today


Zawlnei Ti Awtu In Nupi 78 A Nei – Meifar\nKum 66 mi Warren Jeffs cu amah le mah zawlnei ah a ruat’aw ih dungthluntu khal a nei tam zet. Sakhuanak le ramkhelhnak in minung thluak arak her danglam thei nasa. Warren Jeffs cu December 3, 1955 ah US, California ah a piang.\nHirngtu a pa cu Fundamentalist Church of Jesus Christ of Latter-Day Saints (FLDS Church) hotu a si, a pa khal nupi 20 a nei. A pa in a thihsan hnuah a pai ih nupi pawl cu nupi ah a nei thluh, amah nei duhlotu pakhat aum ih an dawisuak hnuah pasal nei thei nawn lo dingin hremnak an pe.\nThluntu 10,000 lenglo a nei ih Zawlnei ah an ruat. A dungthluntu pawl thawn ramlak ah an um ṭheu. Nupi 78 a nei ih a nupi 24 cu kum 17 hnuailam an si. Nauhak kum 12 mi khal nupi ah a nei ih kum 15 a kim ah nau a nei. A nupi pawl cu an hmelṭha zet, an hnipuan cu hlanlai hnipuan lawng a hruhter thluh.\nAn kawhhran member mipa pawl cu nupi 3 nei dingin a fial, nupi nei tamtam cu vanram an kai ding tin forhfialnak a nei. An umnak sungah nunau pawngsual le kumkim lo itpit cu thilthleng pangai ah a cang.\nMidang fa khal amai fa vekin a zoh ih fa 500 hrawng anei. A thuhla cu tualsung ṭuanvo neitu pawlin an thei ih an zingzoi rero hnu 2006 kum ah an kai. Damsung thawngtla dingin Utah State Prison thawnginn sungah an khum lai.\nA thuhla ngankhumnak documentary cu Netflix in an tuah ih June 8, 2022 ah an tlangthlan ding. Tu’khalah a member FLD pawl an um lai ih Jeffs cu Pathian ṭongkam simtu Zawlnei ah an ruat lai, diklo zetin cozah in an kai’ an ti.


FALAM : A Thup Thair ih cangvaitu mipakhat ruangah Covid nat a karh phah thluh | Falam Online Media\nFALAM : A Thup Thair ih cangvaitu mipakhat ruangah Covid nat a karh phah thluh\nJanuary 12, 2021 January 12, 2021 Ni Hnem Sung\t0 Comments\nJanuary 11 ih hmuhsuahmi Covid 19 mina thar pakhat ruangah Falam khuasung ah nat a karh phah thluh tiah Falam Covid-19 Committee ṭuanvonei mipakhat in a tarlang.\nAmah cun “Mizan zing ah — timi pa Covid-19 Positive cu Falam Siizung Isolation Ward ah kan ret. Cumi pa cu Christmas le Kumthar lak ah Tedim ah voi (2) feh in Falam ah a thupten a rak lut a si.”\n“Voikhat a feh nak in Covid-19 nat a ngah si ding tin zumnak tampi a um. Ziang ah tile Voikhat a feh hnu in a damlo phah vek in a um ti a si. Voihnihnak ṭum, Falam a rak lut ah Dr. Tluang Cung Thang nih Swabs a test ter cu positive a rak si.”\nCupai` a positive contact pawl cu (1) Golf a lek pipawl (2) Zung ih a hnaṭuanpi pawl (3) Karaoke a sak pipawl le a innsang pawl ansi. Golf a lekpi pawl cu tutiang positive an um hrih lo nan Karaoke a sakpi pawl ah mi pa (3) cu positive an rak si.”\n“An mah pawl in Falam khuasung ah natnak ziangtluk an darh sawng ding, minung ziangzet Positive an siding ticu thusutnak tumpi a si. Cule positive pa hin Tedim Voikhat a feh ṭum ah ṭhaten tuanvoneitu hnen Report in Swabs lak & Q ah um sehla Falam khuasung ummi Covid-19 positive kan um lo ding nan” tiah a tarlang.\nCuruangah Q lut le Swabs test hi hriallo dingin forhfialawk a si ih Covid 19 dokham ding cun\n1. zo khal vaak le Mask bun ding.\n2. Kut kholh ring ring ding.\n3. A tul lo in tawihvaak lo ding.\n4. Mibur hrial ding.\n5. Ramsung Ramleng Falam ralut le Report teng teng ih Swabs test lole Q lut fekfek ding.\n6. Q lut duh lo a thupte lut an um le Tuanvo neitu hnen Report pek tengteng ding ti a si.\nSiarbet : Innkangnak ih ṭanlavetu mipakhat telin Falam ah Covid 19 mina 3 an hmu\n← Pastor Mang Hlei Zing le Nu Rah Zing ih Thuanthu Tawi\nFalam pi a thosal leh ko ding – Dr. Run Bik →\nHakha Swimming pool ah mipakhat a tla that\nMarch 24, 2021 Ni Hnem Sung 0\nMizoram NGO pakhat in Pu Dai Khan Lam an Hrem That\nJuly 4, 2021 Ni Hnem Sung 0\nPu No Than Kap ih Thuken timi Ca suah tu A Phuang Aw


Nitin Thuthangtha (Rev. Fr. Joseph Ro Nei Thang ih sim mi) | Radio Veritas Asia\nNitin Thuthangtha (Rev. Fr. Joseph Ro Nei Thang ih sim mi)\nRev. Fr. Joseph Ro Nei Thang ih sim mi Thuthangtha (October 3, 2019 - Thursday)\nHomily for Thursday (3/10/2019)\nBawi Khrih ah duhdawt zetmi RVA a ngaitu nu le pa, u le nau pawl, “kan Bawipa Jesuh Khrih ih zaangfah lainatnak, Pa Pathian ih dudawtnak le Thlarau Thianghlim ih pawlkomnak cu nan zate thawn um hram seh”tiah cibai ka run lo buk hai. Tuihni cu Tlawngkai nilini, October ni 3, 2019 asi. Tuihni ih kan ruah khawm dingmi cu Luka 10:1-12 tiang asi.\nLuka 9:1-9 ah Bawipa Jesuh in Tirhthlah 12 a thlahnak khi an hmu. Annih pawl cu Bishop pawl ansi. Luka10:1-12 ahcun a dang 72 a run thlah bet tiah kan hmu. Annih pawl cu Puithiam pawl ansi. Cun pahnih pahnih in a thlah timi cu Pathian duhdawt le milai duhdawt dingah tinak asi. Bawipa amah rori feh a tumnak hmun ah a thlah asi a ti ruangah Bawipa cu duhdawtnak asiih a feh tumnak hmunah tla duhdawtnak a um ttul asi. Cumi cu dungthluntu pawlih timtuahnak hnattuan asi.\nTuihni kan siarmi Gospel ihsin ttuanvo le covo tiah gaungsin ttat ning la ka duh asi. Mirang ttong in “right and Responsibility” tiah kawh asi. Covo le ttuanvo tinak asi. Tui lai sanih kan thei ringring ttheumi asi. Tlawngta nauhak pawlin ca thiam dingah covo an ngah nain tlawng kai in cazir dingah ttuanvo an nei asi. Covo le ttuanvo cu bangrep ten feh tlang ding ansi. Cuvo lawng kan duh ih ttuanvo kan duhlo ahcun thil diklo asi. Thil diklo nak hmun ah Pathian tla a um thei lo asi. Hnattuan lawng kan fialih a ttuantu hrangah covo tla pek dingah fialtu in ttuanvo a nei lai asi.\nTuihni kan siarmi Gospel sungah a thlahmi pawlih ttuanvo pawl cu:-\nThlacam ding asi. Luka 10:2 “Rawl khawmtu tam sinsin a thlah theinak dingah lo neitu hnenah thlacam uh” tiah asi.\nMission feh tikah bawm siseh, zaal siseh, dedan siseh ken lo ding asiih lamzin khalah tonmi pohpoh biakin a tikcu cemter lo ding asi.\nDainak phurtu si ding asi. Luka 10:5 “Inn pakhatkhat sungah nan lut tikah a hmaisabik ah “nan inn sungah daihnak um hram seh” tiah na va ti pei tiah asi.\nRal ttha zetin feh ding. Luka 10:3 “Va feh uh; cinghnia rual lakah tuu fate thlahmi bangin ka lo thlah hai” tiah kan hmu thei.\nPathian ih uknak thu sim ding. Luka 10:9 “Cuih khua sung uh mina pawl cu damter uhla ‘Pathian ih uknak a nai zo’ tiah va sim uh” tiah Bawipa in a fial.\nHimi pawl cu a thlahmi pawlih ttuanvo ansi.\nTtuanvo a um ahcun covo tla um a ttul asi. An covo pawl cu:-\n1). Ti le rawl ansi.\nBawipa ih fialmi hnattuan kha felten ttuantu hrangah Bawipa in thlawhsuah a pek asi. Luka 10:7 “Cuih inn ah um uhla an lo pekmi poh kha ei uh; ziangahtile hnattuantu in a hlawhman cu a ngah ttul asi” tiah kan hmu. Bawipa cu a dikmi Pathian asi vekin amaih ta kan ttuanmi cu Bawipa in ttuan-man in pek asi.\n2). Damnak huham an co ding.\nBawipa in mina pawl damter dingah thu a pek vekin mina pawl parah thla a cam tikah mina pawl an dam asi. Luka 9:6 “dungthluntu pawl cu an fehih khawlte lam an tlawng vivo. Thuthang ttha an sim ih mina pawl tla an damter vivo” tiah kan hmu thei.\n3). Khawsia dawi theinak huham an co ding.\nLuka 10:17+19 “Bawipa, na hmin in ramhuai pawl kan dawi tikah kan thu an ngai asi” an ti tikah Bawipa in “ngai uh! huham neinak ka lo pek hai: rul le varngen-meipir pawl parah nan feh thei ding; ral pawl neh theinak huham tla ka lo pek dingih zianghman in a lo tuahmawh thei lo ding” tiah asim.\n4).Vancung ah khummi hmin an co ding.\nLuka 10:20 “sikhalsehla thlarau ttha lo in nan thu an ngai ruangah nan lungawi hlah uh; nan hmin vancung ah khum cia in a um ruangah nan lungawi sawn uh” tiah ati.\nBawi Khrih ah duhdawtmi Paathian ih fa le pawl, amah Pathian ih tirhfialmi kha felten ttha ttha ten kan ttuan ahcun Pathian in bawmtu a run thlah ringring asi. Pathian lamin titsaa a nei asi. Kannih amah Pathian ih rongbawltu lamin titsa kan nei a ttul ringring ve asi. Pathian in a prophet Elijah kha a run thlah lai ah Pathian ih tirh-fialmi vekin a thu ngai in a hna a ttuan tikah amah cawmtu dingah Zerepah timi nuhmeinu kha Pathian nih a run thlah asi.\nPathian ih hrang ttha le fel tak ten kan ttuan ahcun kan ttuanman cu Pathian in feltak ten in run thlasuah ve ding asi. Kan ttuannak le kan thil tinak hmuahhmuah ah thluasuah a um ding asi. Rom 10:15 “Thuthang ttha a phuangtu pawlih kee cu ziangtluk in so amawi” tiah kan hmu thei. An kee tianghman ah Pathian ih thluasuah thawn a khat lai asi.\nRVA a ngaitu nan zaten Bawipa nih a thar in lo thluasuah sehla ttuanvo le covo lei ah titsa nei cio hai uhsi.


9/11 Thuthup phuang dingin US Federal Judge in Saudi Arabia Cozah thu a Sut | Falam Online Media\nUS federal Judge cun 9/11 buainak thawn pehpar in Saudi Arabia cozah hnen ah thuhla umdan sutciangnak a nei tiah 9/11 ṭum ih mithi sungkhat unau pawl bawmtu Lawyer James Kreindler in News 18 hnen ah a sim.\nMisual pawl in Leitlun inn sangbik a rak si dah mi World Trade Center innpi cu 11 September 2001 ah Vanzam thawn an pahpuak ih minung 3000 kimzik an thi.\nHih ni thleng hlan ah Saudi Arabia cozahpi cun US ram um a ram mipi pawl a ngaih tuah thu a rak phuang dah ruangah World Tarde Center pahpuak dingmi thuhla theih mi a nei ding ti`n zumnak a rak um.\nCuruangah 9/11 buainak kum 19 kim ni bat in US federal Judge in Saudi Arabia cozah hnen ah thusutnak a nei mi a siih US ambassador rakṭuan dahtu Prince Bandar telin minung 24 tal hmai ah suak ih simfiahnak nei dingin thu a phuang.\nSaudi Arabia cozah lam cun a hlan ihsin 9/11 ṭum ah hnuaihnih awknak a neilo thu a rak phuang dah zo ih tuṭum thusutnak khal, tutiang, a let hrih lo.\n9/11 buainak timi cu misual pawl in vanzam pali hijack in US rampi siatsuah tum ni September 11, 2001 ih thilthleng kohol dingih an hman mi ṭongkam a si.\nCuih ni ah misual pawl in World Trade Center innpi cu vanzam pahnih thawn an pahpuak. Vanzam pakhat cun Pentagon innpi a pah. Vanzam pakhat sawntu cu misual pawl ih siatsuah tum nak hmun an thlengman hlan ah vanzam totu mipi pawl in misual pawl cu a burbur in an zawn. Vanzam totu mipi cun misual pawl cu nunnak thap rorin an sual ih an tomi vanzam cu Pennsylvania ah a tlak ih a puak ruangah a totu hmuahhmuah an thi thluh a si.\n← Falam CNLD mino Cangvaihnak Nei\nYangon : Phaunggyi Siizungpi ah Covid 19 mina Tlem Nawn Lo →


Raltlan Pawl Hrang Ei Le In Latu Mino 2 Le Raltlan Pawl Bawm Tumtu Mino 1 An Rak That – Meifar\nRaltlan Pawl Hrang Ei Le In Latu Mino 2 Le Raltlan Pawl Bawm Tumtu Mino 1 An Rak That\nMay 27, 2021 admin Lawrkhawm 0\nKaren ralkap le thuneihnak latu ralkap pawl an doaw rero lai ih khuasung mipi pawl cu ramlak ah an tlan, Karen PDF pawl khalin ralkap pawl an do ve thlang. Ralkap pawlin an neh thei lo ruangah khausung mipi pawl parah an cangvai.\nRamlak ih um raltlan pawl cu ei le in an harsa ih bawm an ṭul zet. May 27 zinglam ah Demawso Township, Ngopalaw khua kiangih um raltlan pawl hrang ei le in ding va latu mino 2 cu ralkap pawlin an rak kap that.\nThusutnak khal an nei lo ih an hmuh veten an kap hngal ih a hmun ah an thi, an hmin cu Alfred Ludu le Patrick Boyle a si.\nKum 20 mi All Lo Sein (အော်လိုစိန်း) le Karen mipi kilhimtu pawl khal Demawso ramsung ih um raltlan pawl bawm dingin an va feh ih lamlak ah ralkap pawlin an rak bawh ih an kap that. All Lo Sein cu Free Burma Ranger (Karenni) member a si, an lakih tel mipi kilhimtu mino 3 khal hliam an tuar.\nDalan In Ralkap Pawl Arak Ko Thup Ih KIA 4 An That\nMyanmar Rampi Aiawh Ih Bawlung Sittu Dingah Chinmi 3 An Tel


Bush Pa Naa - Chinland Today Media\nBush Pa Naa\nDecember 27, 2012 11:50 am·0 comments\nU.S president rak tuan dahtu le Iraq ralpawl rak do dahtu George H.W. Bush, cu thawthawt har in a um ruangah November 23 ihsin Houston hospital ah a lut ih sizung ah caan tawkfang nawn a hriselnak a zohaw ding tiah an sungkua thuhla phuangtu Jim McGrath cun a sim.\nGeorge H.W. Bush 88 cu a sungkua unau pawl cun a umnak sizung ah thinnuam lo in an buk. Cun, a taksa a thling ih a thawthawt nuam lo ih a um theu ruangah kumkhat lenglo lengte to in a can a rak hmang zo. Bush hi U.S president a vei 41 nak a sih Republican lam ah tang in 1989 ah term khat a rak tuan.\nObama hlan ih president rak tuantu Bush ih pa hi Congress lam khalah um in UN ambassador hrangah China palai a rak tuan dah. Cun, Ronald Reagan bawmtu vice-president dinhmun in term hni sung a rak tuan suak.\nUSA President Hlun A Dam Lo


Sai Sual Ruangah PDF 2 An Thi – Meifar\nSai Sual Ruangah PDF 2 An Thi\nFebruary 14, 2022 admin Myanmar 0\nMyanmar ramasung buainak ruangah khuasung mi tam zet cu ramlakah an tlanlut ih sahimnak an hawl. Tualsung mipi kilhimtu PDF pawl khal ramlak, tupi sungah umhmun an va khuar ih ramsa sual phunphun an tong ṭheu.\nTanintharyi, Palaw ramsung ih um PDF pawl cu sai sual ruangah hnangamten an um thei lo. PDF ṭuanvo neitu in, “Sai sual cu pakhat lawng a si, asinan himi sai sual ruangah mi pahnih an thi zo. Sai sual ruangah ramlak ih vah suakso khal kan lau thluh” a ti.\nKhuami upa pakhat in, “A hlan ahcun sai fim zet a si. Asinan ramlak ah a tlanlut ih kan hawl hmu thei nawn lo. Ramlak ah aum ringring ih tu’ahcun a sual tuk zo” a ti. Himi ramsung cu KNU ih hmunram a si ih PDF tatzin (4), tatzin (2) le Palaw PDF pawl umhmun an khuar.\nPRDF hruaitu in, “Sai sual hi ramlak ah a vahkual rero, kan thiarawk tik khalah meithal keng a ṭul ringring. Sai sual ih palthatmi ruak zoh tikah a awl lo, a rapthlak tuk. Zan khalah ṭhaten kan itthat thei lo” a ti.\nKum 27 Hnuah A Nupi Neihawk Arak Sawmnak Tlang Parah An Va Kai Ih A Tla That


North Korea In US In Raldoawk An Phuang Hmaisa Tiin An Puh - Chinland Today Media\nSeptember 26, 2017 2:40 am·0 comments\nNorth Korea Foreign minister Ri Yong-ho cun US rampiin kan ram pi thawn doawknak ding hi an phuang hmaisa a si tiin a puh. Culawng tawkloin North Korea ram phukpi in US bomb phuahtu vanzam pawl kahthlak theinak covo khal an nei a si titla in a ti bet.\nHi tiih an puh mi cu US rorel inn raangpi cun a diklomi asi tiin an el cihih anpuhnak thu khal cawlcih dingin a sim cih.\nRi cun ‘US ram piin kan ram thawn doawknak ding hi an phuang hmaisa a si tihi leitlun mipi hmaiah fiang zetin kan theihter duh a si’ tiin a ti. A simbet nak ahcun hitiih raldoawknak an phuan ruangah US raldo vanzam pawl kan ram sung ih zuanglo khal kahthlak theinak covo kan nei a si tiin a ti bet.\nUS president Mr Trump khalcun hitin a bulpak twitter ah a tar ‘North Korea Foreign Minister in UN ih a sim mi kan rak thei. Rocket Fate Pa ih au aw hmangih a relmi a si ahcun rei nan um nawn lo ding! tiin a tarlang. Trump hin North Korea laltawhrot Kim Jong-un hi Little Roket Man (Rocket Fate Pa) tiin a ko.\nA catar mi ah ‘zo ram sawn rei a um nawn lo ding timi cu an mai ram in a thusuhmi lehnak an nei cih a si tiin North Korea rampi aiawh ih UN palai Ri cun a rak khirh sal cih ve.\nUS ralthum kilhimnak hmun pibik Pentagon aiawh ih thusimtu Col Robert Manning cun hi thu ah ‘hi vek ih in puhnak an cawlhsan lo ahcun North Korea hrang ih kan khawnkhan cia nak felfai hi President hnenah kan tlen ding a si’ tiin a sim.\nAn tongkam ih an elawknak ruangah theithiam awk lonak tumpi suak in thihnak rapthlak zet tiang a thlen thei a si tiin UN Secretary General António Guterres khal cun a sim ve.\nNorth Korea in leitlun ramtam huap pawlih nornak le nuclear thacaknak puakter nawn lo dingih an ngennak ziang siarloin kan dung thla iha puah sal thotho ruangah UN Security Council in an ram hremnak hi a tuah sal. Hi tiih hremnak a tuah lawng siloin US in a ram mipi zo poh khal an ramsung ih luh siang nawn lo dingin le sumtuahnak pawl khal cawl thluh dingin a rak tuah.#\nAuthor: Salai V Bawi Lian


UN Secretary General Ban Ki-moon Kawlram Rorelnak Innpi Ah Thusim Ding - Chinland Today Media\nApril 30, 2012 5:32 am·0 comments\nUN secretary General Ban Ki-moon cu Kawlram ah ni 3 sung cam ding ah ramsung a thleng zo. Thei Sein thawn an kut an kai aw zo ih thaisun (Tuesday) ah Suu Kyi thawn thurel tlangnak an nei ding. 2009 ahkhan Ban Ki-moon cu kawlram ah a rak tlawng dah nan Suu Kyi a tawng ngah lo.\nBan Ki-moon cun tlangpar mi le Kawlram ralkap buainak thu khal ngaihven a tum cih. Leitlun ih bing hmuan kaubik ih langban Shan state lam khalah a feh vivo a tum thu a sim. Sunday ni ahkhan 1961-1971 ih UN secretary rak tuan U Thant ih thlan khalah feh in upatnak a va pe.\nBan Ki-moon hin Kawlram parliament (rorelnak innpi) ah thusimnak a nei ding. Hivekih ramdang Kawlram rorelnak inn ih thusim ding hi tuitum hi a hmaisabiknak a si lai. Ban Ki-moon cun Kawlram thatlam a pan vivo nak parah lungawithu a sim.\nBan Ki-Moon le Suu Kyi Tawng Aw\nSouth Africa Puithiam Le Pi Suu Kyi


p��ihl����ka | EUdict | Czech>Croatian\npalác palec palice palouk pelech pilulka píšťalka plachý plaz plec plech plecko plíce plíseň plocha plochý pluk plus Polák police\nResults for: p��ihl����ka in other dictionaries:\narpa top overhaul pile up Heuchelei sampung libo Tackle tkankowy trazar; conspirar; tramar advocator magmatigas, tumigas monophtong spadati three-body problem (math. phys.) сопротивление salaterka exposai profil Corinthians útroby moving high ground unequal a dolgok jelenlegi állása mellett profile iron a large dog, tied to a chain, was painted on the wall and over the picture was written in block letters, Beware the Dog (Petronius) Felügyeleti Tevékenységterv (CAP) (eszköz) bertempat tinggal device for examining fetus Botschaft BBS avariar kabuluhan skecz prehistorically penitential goodness boja bacteriology thraldom pins and needles naprave za stimulaciju rada srca lo que pertenece al cuadro ó cuadrado 有序對 有序对 to strike a committee. parfumo vastaanpano skroman stupanj supstitucije između novca i ostale financijske imovine rapetasser upraviti pogled na


Thinhar Dah Lo - Chinland Today Media\nJanuary 7, 2013 10:16 pm·0 comments\nBible Siar Ding: 1 Peter 2:4-8\nCa Thianghlim in, “A mankhungmi lungto ka hril ih, Zion ih\ninnkil-lungphun ah cuih lungto cu ka hmang. Amah a zumtu pohpoh cu ziangtik hmanah an mualpho dah lo ding,” a ti.\n– 1 Peter 2:6\nSi ngaingai sehla a tthatuk ding ti’n na ruat asile a si ngaingai ding. Hih tttongfang pawl hi television le internet sungih ka hmuh tinte’n keimah le keimah ralrinnak ka pe aw. Cuih ttongkam pawl in thinharnak tampi sung ihsin le sumsaw harsatnak sungin i runhim.\nKan zate’n midang pawl, thilri leinak, le umnak hmun tivek ih buaipinak kan tong cio thei. Kan ruahsannak a saang deuhdeuh tikah thinhar caan a tam deuhdeuh. Sikhalsehla, mi pakhat kan sungih a ummi Innkil-lungphun Jesuh Khrih cun ziangtik hman ah kan thin in harter dah lo ding.\nJesuh in A thutiamkam vek cekci in a phuang, ih cumi hnakih tamsawn in a langter. Amah in sualnak ih sal sungin pumhlum luatnak in pek ih sual man leiba cu veikhat ah kumkhua hrang daih in in kuan sak thluh zo. Pathian cu thutthentu si loin Pa vekin a hnenih pan ngamnak thluasuah in pek. A dikbik, a thianghlimbik duhdawtnak le lungawinak in tontehter.\nJesuh cu kan Innkil-lungphun a si caan ah kan ruahsannak saangbik cu ziangtik hman ah mualphonak a si dah lo ding.\nDuhdawtmi ka Pa, Khrih lawng ka hngatsan tikah thinharnak ka nei lo ih ka lungawi. Sualnak ih cawhkuan, huham le hnaihnoknak ihsin ka luatnak thu hi midang hnenah sim le hlawm thei dingin in bawm aw.\nMualpho ding ttih ruangah Pathian rinsan ngam lo ko in tuahtu thil a um maw? Tuni ah himi thu ah a rahsuah (result) lang dingin Amah ka rinsan ding maw?


U Kyaw Moe Tun UN palai a si hrih, NUG le SAC acozah cuhawknak lawngte December ah an rel fang ding - IHBURLEN\nU Kyaw Moe Tun UN palai a si hrih, NUG le SAC acozah cuhawknak lawngte December ah an rel fang ding\nSeptember 14, 2021 admin RAMSUNG THUTHANG, THUTHANG 0\nNUG ih ram palai U Kyaw Moe Tun cu Myanmar ram aiawh UN palai si dingah ramdang pawlkom 358 ih dilsaknak cu UN in a cohlan thu simthannak an tuah zo, tiah Myanmar ram thu ih cangvaitu Progressive Voice ih Daw Khin Ohn Ma cun social media ah official in tlangthannak a nei.\nU Kyaw Moe Tun cu Myanmar palai in UN meeting a kai sunzom ding ih amahbelte UN in SAC le NUG ah zo sawn acozah ah a pom ding timi thu cu December lamah a hliah fang ding, tiah a sim fawn.\n“UN ah Myanmar palai U Kyaw Moe Tun a um hrih ding thu ah ram 9 (credentials committee) in September 14 ah an zohfel ding timi thu ah kan zaten theihfiang kan cak cio ih curuangah ka lo sim hai. Committee hin tu rori ih thuburmi tu rori ah thuthennak tuah in UN Assembly ah an pulut ding tinak a si lo. Committee ram 9 pawl in an relkhawm lai ding. Cumi an relkhawm thusuak cu UN Assembly ah cohlan a si theinak dingah an thlen ding.\nHi committee ih thu thlenmi cu zohman dokalhtu an neih lo asile December thla ah resolution timi thuthencat tul timi ah a tel dingih an nemhnget ding. Hi thutluknak cu rampi aiawh a si thlang ding ih 2022 ihsin a hna a tuan thok fang ding,” tiah Daw Khin Ohn Ma cun a simfiang.\nSeptember 14 ihsin December ih an tuah dingmi tum 76nk UN Assembly tiangah U Kyaw Moe Tun cu sunzom in meeting a kai thei hrih lai ding, tinak a si.\nSAC ralhrang palai cu UN Assembly ah kai thei lo dingin US le China in lungkimnak an nei zo ih U Kyaw Moe Tun khal UN Assembly cu a kai ko ding nan, thusim theinak caan an pe cuang lo ding. Asinan November thla cem tiang Myanmar aiawh UN palai a tuan hrih ding, tinak a si. (Khit Thit Media).\nSAC ralhrang hnenih thuhla tlantu nunau pakhat PDF in an that ih a hna hlehsak in Chindwin vapi ah an hlon\nPathian riantu ropi Pastor Rev. Dr. David Yonggi Cho Pathian ṭangnem ah a cawl


Italy (Milan) Club tiang ih kawh an duhmi Salai Christopher Shalom Lal | VCTH\nItaly (Milan) Club tiang ih kawh an duhmi Salai Christopher Shalom Lal\nHome » Lehpannak » Italy (Milan) Club tiang ih kawh an duhmi Salai Christopher Shalom Lal\nBy vcth on November 17, 2017.\nRev. James Hlawn Nei Thio le Nu Len Thiam teih fapa Salai Christopher Shalom Lal cu Falam khua suak a si ih a tu UAE Dubai ih Sevens Aside club ah a lek ih , Mino bawhlung sit zirnak CFFA Football Academy ah U16 head coach tuah phah rero tu a si.\nChinmi pawl in kan rak theih tuk lo mi Salai Christopher Shalom cu Mizo Ram le India Ram in Club hminthang pawl ah rak lek in hminthangnak a phunphun rak ngah dahtu khal a si ih Mizoram Football Association ih tuah mi SUPER CUP 2017 khal ah Chhinga FC ah lekin Champion rak lak pi ve tu asi.\nSalai Christopher Shalom Lal ih India ram ih a rak lehnak le laksawng a rak ngah dah mi pawl cu SDT Kannur Club ah lek in 2011 -2012 season ah Inter State Champion an ngah, cun Club League ah an champion ih top scorer a ngah. 2012-2013 season ah Sesa Goa ah a lek ih, 2nk an ngah.\nCun ALL India sevens ah Chennai FC hrang ah a lek ih Inter State ah voi 12 an champion, voi 7 ‘best player of the tournament’ le 13 ‘man of the match’ a ngah. 2013-2014 season ah Sunrise Guwahati hrang ah a lek ih league ah 3nk an ngah ih voi 2 man of the match a si.\n2014-2015 ah the Brothers Kannur team le All India Sevens tournament ah FC United Mumbai hrang lek in Champion Trophy 8 an ngah, voi 4 ‘best player of the tournament’, voi 2 top scorer, voi 3 ‘man of the match’ pawl tla rak ngah dah tu asi. Kum 2016 August ah Khan ITALAY ih MILAN Club ih lek dingin rak kawh mi ah a tel ve nan remcang sal lonak ruangah a rak feh sal lo.


Chin Ram Kah Doh Nak A Fak Ralhrang Nih Van Lawng An Hman Tak Cang – Lai Lungrawn Post\nChin Ram Kah Doh Nak A Fak Ralhrang Nih Van Lawng An Hman Tak Cang\nJanuary 15, 2022 January 16, 2022 admin Thawngpang\nChin Ramkulh Ih Kahawknak Ah Ralhrang Pawl In Raldonak Vanzam An Hmang Chin ramkulh, Kalay ihsin Tedim thlen hlan ah ralhrang le mipi kilhimtu pawl ni 3 sung na sa zetin an kapaw ih tuisun January 15 ah ralhrang pawl in raldonak vanzam Jest Fighter an hmang tiah theih a si.Tuini ah ralhrang pawl in Kalay University ihsin ralthuam tum in an kap hlei ah raldonak vanzam 2 in bomb an thlak thu PDF-Zoland in an tarlang.\nMipi kilhimtu mi 7 in hriam an tuar ih mi 4 an hriamtuar mi a naa zet. Kahawknak a um rero lai thu khal theih a si.PDF Zoland, CDM Siyin, PDA, CNDF, CNA, Zomi-PDF le Kalay-PDF in ralhrang an kapaw rero.January 13 zinglam nazi 10 in kahawknak an thok. Ralhrang lam khal thi le hriamtuar an tam thu theih a si.\nThawngdang relchap Kawl ralhrang nih upadi bantuk in uknak thla 6 an chap than lai. Myanmar ralhrang nih uknak an laknak kum khat a tlin deng cang caah uknak chap than ding in bia an khiah.\nRalhrang Nih Jet Fighter In Chin Ram Hrawh Dih An Tim Nain Pathian Nih Lam A Kham I An Kiar Dih


Na Hrang Hmun A Um Nawn Lo! (Part-3) - Chinland Today Media\nOctober 13, 2014 6:48 am·0 comments\n“Aiiiii……. Ka duh thei lo ka nu!!! Dim, nang rori ka lo tong ti aw”, aw fem nerno takin Cicin cu a ra tlanih i ra pom. Si ee, kum khat leng kan tongaw lo pi. Kan ngaiawk dan cu a mak! FCFS biakinn hmai ah cun khawmban rawnhru ei dingin kinlan umnak lam cu kan hei pan. Ka kutin KFC ka von lak zik zawngah ka dunglam ihsin mi pakhat in a kutin ka mit i rak hup. Zo a si ti ka pol rero nan ka pol khawsuak thei lo. A thawthawt ka hon ngai rero nan ka theithei cuang lo. A netnak in a kut a thlahih ka hon zoh cuh!!! Yangon Agent inn ih ka umpi ka rualpi ttha zet Thiamte a rak si. Kan lungawi tuk ti cu kan mithmai ah a lang tuk. Kan hni hiamhiam. A kiangah Sungneu a um bet. Kan rualvahza kan tongaw cu kan nuamawkdan rel thiam ding rual a si lo.\nRawnhru ei tthehin MRT lam pan in kan fehih lamziin parah ttong kan cuhaw ciamco. Kan thusimawk duhmi cu a tamtuk ah kan co aw thei lo. 7pm inn thleng ttul lawnglawng kan si fawn ruangah a zamrang theibik ih zaanriah ei kan tum. City Hall Penisula Plaza sung kan von lut. Kawlrawl ei dingin kan um. “Umm!!!! Rualpi tongaw khawm cu kan aih lo ding sawm?” Kan von ti aw cio. Ziangthawn kan aih ding? Ziangdang si hlah! Kan mit cun Beer cu a mitmei cih. Kan zaten lungkim in kan von cah. Ka rualpi dang cu leng rak suak rero zo an si tikah thuumdan an rak thei deuh. Kei cu ka veikhat suahnak a,si fawn.\nCicin cun, “Dim, na in ding maw? Zoh aw. Kanmah nunau rual hitivek ih in cu a mawi lo. Kan in ding a si hmanah a lei in kan lei dingih tlangpar tivek ah kan va in ding. Zoh a mawi lo tuk!” Tiin thinphang zet mithmai thawn I rak ti. Ka mitmen cang nawn in Cicin ih mitmu cu ka zoh ih, “A thup le thiar ih thil ti ka duh lo! Kan in hnuhnu tlangpar/Langhngan takih in ding. Miih hmuhah hmuah fel tak vekih um siin a thupteih in hmang tivek ka duh lo. Khi zoh aw. Tuisun kan khawmih khawm hruaitu pa hman a palaang in a hunaw khi!” tiin kan hmai zawn cu ka hei khih. Cicin cun a hei zoh veih, “Anih cu mipa a si. Hitivek in hi in nautat zet ding hokhaw”\n“Mipa si ruangah ziang? Bible kai fekfiin khawm in hruai khateh! A tuhi Bible a painak Bag khi a tonak zawn hei zoh”, tiin ka khih lala. Cicin cun, “Na mit a va rang ve! Khivek tla na rak hmu man” tiin hni phahin I hon ti sal.\n“Beer cu sual a si lo. Van kai ding in dawnkhamtu khal a,si cuang lo. Hnangamten in hluahhlo mai ding. Thin hahdamnak maimai si” tiin kan Beer cahmi cu an ra thleng cupco. Thiamte cu mi pakhat thawn phone an biakaw rero. Kan hnen ra dingin a sawm. An biakawk hnu reilo ah ‘pa ngai’ le ‘Thangpi’ cu an rong thleng. Kan Beer cahmi an zoh. Kannih cu Singapore local suak ‘Tiger’ lawng kan rak cah. Thangpi cun, “Tuizan bill cu keimah ka pe ding. Ka hnattuan promote ka ngah ih nan duhzat ei-in uh. A dang khal kan cah bet ding” tiin ‘Guiness’ le ‘Heineken’ pawl a hon cah bet. Kan zaten kan khuat kan khai ih “Cheers!!!!!!!” Tiin au in Ritte rual bangin kan tlok nohno.\nTuisun cu a veihnihnak ka suah thei caan a si. Cicin le keimah lawng kan khawm. Zanlam khawmban hnu City Hall kan fehih kan dung lai ih Thiamte ih rualpi pahnih tei thawn kan tongaw. Kan kut zungpi piahaw in inlee dawr cu kan von pan feuhfo. Zaam lo takin Beer cu kan von cah. A man ka von zoh cun ka mit a hong kau puppi!! Tiger hi $6 a si. Guiness pawl ka von zoh cun duurkhat men in ka tawkaw fawn lo! Kan duhzat kan von in cun ziangzat kan ciah ka zoh ngam fangfang. Rii thluaithli phah cun inn tlun kan hong kai. Dai ka leng duh ka tiih lamzin ka hmufiang thei nawn lo! Ka fehnak lamzin hi a phiir vekin a kang. Cicin cun ka kiu in I dom phah. Dailen inn sangka ka von ong cu ka tlu loih cu fangfang. Ka awsuah, ka lei taal a dik nawn lo. Cicin cun, “Ttong nawn hlah. Daiten von um mai!” Tiin I rak hro phah. Miih hmuhah ziang tluk zoh ka sia ti ka thei aw lo. Inn ka thlengih ka thil ka phorh thluh. Ka mp3 a rak um nawn lo. Ka rii tuk fawnih ka ihnak tang lamlam dapin ka hawl ciamco.\nZing ka tho cu ka pum an rialaw in an sualaw ciamco thlang. Ka lu a naa ka mit khal a cuur biambiam. “Aw!!!! Beer pum, beer biang an ti ttheu kha ka von mang. Ka mp3 khui ih ka tan ka von ruat. MRT sungih ngai tumin ka phorh tiang ka mang. Cuihhnu ziangtin a cang ti ka thei nawn lo. Ka paisa hman ka von ttuat. Oiiiii………. Hnipuan hman cuzat man ka hruk lo kha! $$$…….\nHimi beer in ziangmi tthathnemnak I pek?\nThu ka hngilh thluh\nKa miphun mual ka photer\nBible thawn I hlatter\nMiih nun tthatnak hmu loin an tthatlonak sawn in ka tahtthim\nSual si loih ka ruahmi cu sualtak a rak si. A,san cu ka kut le ke khal an hit ringring vekin ka thei.\nRawl ei hlanih ka in tam cun gestic ka ngah cih rori fawn!\nBeer man khun dan le rawl kaankhat hnakin Beer duurkhat a khung sawn. Cumi duurkhat duhtawk loin duurhnih tal ka,cah ringring fawn.\nKa inn lam ka von ruatih Ka nulepa hin an ka sungah ei thaw ei siang lo roriin in rak cawm si khawh. An dam lo caan hmanah taisir ttentto in…..\nTthathnemnak nei cuca lomi hrangih ka rak cemheu le ka hminsiat liangluang!\nAih! Tawk rori seh! Tawk rori seh! Thlakhat ka suahcaan ih ka beer in man $ hin midang hrang tthatnak tuahnak sisawn thlang hram seh! Um lo cing khalin khawihding ka,rak nei ringring tho si. Peknak lam khalah khawih ding um thlang seh!\nMaw!! Nang Beer, hahdamnak ah tiih ka,rak lo in ttheumi na sinan hahdam lamlam I hlah khaw! Thinharnak phunzakip I thlentu!\nRawl ei caanah tihang in ai nangmah dawk ka rak duhsawn ko nan tucu nang ai in anthur hang in ka hrilsawn thlang.\nKa rak duh duahdo mi na rim le na thawtnak cun miih zohniamnak lawng I rak pek!\nFeh thlang ko aw ka kaa le ka pumsung lut dingah na hrang hmun a um nawn lo!!!\nPeh Leh thotho ding.


Situated in Chiang Mai, this resort is within 2 mi 3 km of Nong Hoi Market, Meng Memorial Bridge, and Chiengmai Gymkhana Club. Elephant Parade House and Central Chiang Mai Memorial Hospital are also within 3 mi 5 km . Lanna ricebarn,chiang mai,7814987.\nCompared Lanna Ricebarn\nCompared Sterling Cuff Bracelet Lanna Magnificence Thailand\nReview Silver Cuff Bracelet Lanna Shield Thailand\nSterling Cuff Bracelet Lavish Lanna Thailand\nReviews Sterling Cuff Bracelet Flower Of Lanna Thailand\nSterling Silver Cuff Bracelet Lanna Splendor\nSterling Silver Cuff Lanna Moonbeams Thailand\nLos Angeles Nhl Tm 59fifty,Vigotti Dusya Natural Footwear,20naturalizer Cookie Dough Vintage Leather Footwear,Sharp Spc891 Atomic Manual,22 Metallic Black Wheel,Tungsten Carbide Men S Ring Wedding Band 8mm 16 Inch Flat Top Two Tone Black Comfort Fit Available In Sizes 8 To 12,Karbon Chrome Deck Mount Articulating Kitchen Faucet,Blake Medium Counter Oak Leaf Butterfly Height Dining With Self Storing,Brass One Caliber Set Brass One Caliber Set 50 S W Muzzle,Sw Ms Mainspring 222 Pa 10 S W L N Frame Revolver Reduced Power,Kohler K 14402 4a Af Vibrant French Gold Single Control Lavatory Faucet With Straight Lever Handle,Compared Melchior Costume Large, Review Z Zac Posen Str Taffeta V Dress Red Apparel, Brushed Nickel Faucets, Reviews Chi Air Iron, Snugride 32 Infant Seat, Portable Pack And, Naturalizer Quinn Black Footwear, Forster Full Length Ultra Seater Set 22 Br Rem Forster Full Length Ultra Seater Set 22 Br Rem, Fanmats Fm 10671 Jose Sharks Puck Shaped Rug, Wincraft Wn 8710820 Louis Blues 20 X 30 Mat, Switchview Leve Vx, Stuart Weitzman Pyrex, Alexa Chevron Vibe Black White Rug 4 X 5 7, Dansko Professional Oiled Clog Black Oiled 35 Eu, Digital Rebel, Photo Fram, Tungten Carbide Men Ring Wedding Band 8mm 16 Inch Flat Top Two Tone Black Comfort Fit Available In Ize 8 To 12, Karbon Chrome Deck Articulating Kitchen Faucet, 22 Metallic Black, Sharp Spc891 Atomic, Vigotti Dusya Natural, 20naturalizer Cookie Dough Leather Footwear, Blake Medium Counter Leaf Butterfly Height Dining With Self Storing, Brass One Caliber Brass One Caliber 50 S W Muzzle, Frog Art, Ethernet Card, Treadmill, Shoulder Bags, Sw Ms Mainspring Pa 10 S W L N Frame Revolver Reduced Power, Kohler K 14402 Af Vibrant French Gold Single Control Lavatory Faucet With Straight Lever Handle, Los Angeles Nhl 59fifty,